Bilboko udalak 220.000 euro emango ditu euskara ikasteko dirulaguntzen programarentzako - Bilbo - Uriola.eus\nBilboko udalak 220.000 euro emango ditu euskara ikasteko dirulaguntzen programarentzako\nuriola.eus 2022-05-09 11:32\nGuraso, aisialdiko begirale, haur eta gazteen kiroletako begirale eta deialdian jarritako muga gainditzen ez duten diru-sarrerak dituzten familia-unitateetako kideek eskatu ahalko dituzte. Maiatzaren 10ean irekiko da epea eta ekainaren 13an bukatuko da.\nBilboko Udalak 220.000 euro erabiliko ditu euskara sustatzeko. Haur eta gazteen arteko hizkuntza-transmisioan eragin handiena daukaten kolektiboetan hizkuntzaren erabilera sustatzea eta bilbotarren eguneroko ekintzetan komunikazio-hizkuntza euskara izan dadila dira helburu nagusiak.\nEpea bihar hasiko da eta hilabete bat baino gehiago egongo da zabalik, ekainaren 13ra arte. Eskabideak egiteko hiru aukera daude. Online bidez, www.bilbao.eus webgunean; BakQ sistema erabili ahalko da. Presentzialki, udal webgunean edo 944 010 010/010 zenbakian hitzordua hartuta eta posta ziurtatu bidez, eskaera Erregistro Orokorrari zuzenduta (Bilboko Udala, San Agustin eraikina, Ernesto Erkoreka plaza 12, beheko solairua, 48007 Bilbo).\nUmeen gurasoen kasuan, txikitatik euskaraz hitz egitea bilatzen da. Horregatik dirulaguntza hau eskaintzen zaie gurasoek ahalik eta azkarren hasteko euskara ikasten. Antzeko zerbait gertatzen da aisialdiko begiraleen kasuan eta kiroleko begiraleekin. Haien artean euskara sustatu nahi da, haur eta gazteek euskaraz bizitzeko momentu horiek. Azkenik egoera ekonomiko zailean dauden familiak lagundu nahi dituzte haien euskara ikasketekin.\nDirulaguntza jasotzeko ezinbestekoa izango da Bilbon erroldatuta egotea eta 2020-2021 ikasturtean euskara eskolak jaso izana. Aurreko ikasturtean 442 pertsonak jaso zuten, gehienak gurasoak. Aurkeztu beharreko dokumentazioari buruzko informazioa eta detaile gehiago esteka honetan lortu daitezke.


Bi modutan parte hartzen ahal da:\nBidelagun gisa: euskaraz ongi solas egiten duten pertsonak dira, eta euskara ikasten ari direnei lagunduz parte hartzen dute.\nBidelari gisa: euskaraz komunikatzeko oinarrizko gaitasuna dute, baina ez dute erabilerarako pausoa eman. Solaslagunak astean ordu batez euskaraz aritzeko aukera eskainiko die.\nSolaslagunean izena ematean talde txiki batean parte hartuko duzu, astean ordu batez 4-5 pertsonekin elkartu eta euskaraz solas egiteko aukera izanen duzu, konfiantza eta giro onean.\n610920673 telefono zenbakian.\nsolaslaguna@topagunea.eus helbide elektronikoan.


Prioiak detektatzeko metodo berria - ZientziaEus\nPrioiak detektatzeko metodo berria\n2001/06/14 Galarraga Aiestaran, Ana - Elhuyar Zientzia\nSuitzako Serono Ikerketa Farmazeutikoko Institutuak prioi eraldatuak detektatzeko metodo eraginkor baten berri ematen du Nature aldizkarian. Adituen ustez, prioi eraldatu horiek dira entzefalopatia espongiformeen eragileak (ikus "Behi eroen gaitza"-ri buruzko dossierra) .\nBehi eroen gaitzak gizakien Creutzfeldt-Jakoben aldaera sortzen duela eta, hiltegietan 30 hilabeteko abelburuak analizatzen dira kutsatze-arriskua ekiditeko. Baina test hori hildako animaliekin bakarrik erabil daiteke, eta animalia gazteagoekin edo duela gutxi kutsatutakoekin ez da baliagarria.\nAldiz, Claudio Soto ikertzaileak zuzentzen duen taldeak prioiak detektatzeko aurkeztu duen metodoaren eraginkortasuna askoz handiagoa da. Horri esker, orain arteko metodoekin aztertu ezin ziren animalietan bila daitezke prioi eraldatuak, baita bizirik daudenetan ere. Gainera, gizakietan ere erabil daiteke, odoleko edo bizkarrezur-muineko laginak aztertuz Creutzfeldt-Jakoben aldaera diagnostikatu ahal izango baita.\nMetodo berriak prioi eraldatuen ugaltze-prozesu berdina erabiltzen du, baina abiadura azkarrean: berez naturan urteak beharko lituzkeen prozesua laborategian ordu gutxi batzuetan eginarazten da. Horretarako, ikertzaileek scrapie -a zuten saguen garuneko prioi eraldatuen lagin txiki bat hartu zuten. Ondoren, gaixotasuna ez zuten saguen prioi-kantitate handiarekin elkartu zuten eta berehala prioi eraldatuek prioi arruntak aldarazten zituztela ikusi zuten (horixe da, hain zuzen, naturan gertatzen dena). Ondorioz, prioi-elkarketak gertatu ziren, eta elkarketa horiei ultrasoinuak ezarriz, prioi arruntak aldarazten jarraitzen zuten unitate berriak sortu ziren. Horrela, naturan gerta zitekeena anplifikatu egin zuten. Ziklo hori nahi adina aldiz egin daiteke, eta prioi kaltegarri gutxi batzuetatik erraz antzemateko moduko kantitatea lortzen da.\nBehi eroen gaitza detektatzeko erabilgarria izatez gain, prioi eraldatuak odolean ere detekta daitezkeela diote ikertzaileek. Gainera, prioien teoria baieztatzen du lan horrek, eta gaixotasunaren aurkako sendagaiak asmatzeko lagungarria izango da.\nBestalde, Alzheimerraren jatorria, entzefalopatia espongiformeetan bezala, proteinen itxuraldaketan datza. Beraz, Serono Institutuaren arabera, metodo hori Alzheimerra antzemateko ere erabil daiteke.\nBehi eroen gaitzaren kronologia\nPrioi gehiagori esker gaitza gelditu\nBehi eroen gaitza, zer da?


Pozik kirolariak Tokioko Joko Olinpikoak bertan behera itxi ondoren - bizkaie.biz\nBizkaie! 2020-03-25 08:07 Kirola\nBasque Teameko Virginia Diaz, Iñigo Llopis, Ariane Ochoa eta Asier Garcia plangintzak aldatzen hasi dira.\nAsier Garcia erdian ikurrinea eusten. | Ikusi handiago | Argazki originala\nOraintsu Australiak eta Kanadak Tokioko Joko Olinpikoetan ez parte hartzeko erabagiaren ondoren, azkenean agintarien erabagi ofiziala etorri da: Tokiokoak urtebete atzeratuko dira. Mundu mailan kirolariak pozik dagoz erabagia lehenago hartu behar izan zala adierazo arren.\nEgoera horren aurrean, Basque Teameko Iñigo Llopis ugerlariak badaki orain denporaldia zelan atondu eta pozik dago erabagiagaz: Jokoak amesa dira kirolariontzako eta barri ona da Jokoak behar dan moduan preparau ahal izatea. Llopis Tokioko Paralinpiar Jokoetan lehiatzeko asmoz ebilen entrenetan, gitxieneko markea eukalako horretarako. Iñigorentzat Tokiokoak bigarren Jokuak izango dira, Rioko Paralinpiar Jokoetan be parte hartu eban eta.\nCOVID-19 koronabirusak goi mailako kirolean ezinegona eragin dau baina orain Tokioko Jokoak 2021eko udea baino lehen egingo dirala jakinda, denporaldia atontzen hasteko ordua da, agintariek alarma egoereari agur esaten deutsienean.\nVirginia Diaz arraunlariak be uste dau, W2 kategorian, Ana Cidegaz batera irabazitako plazea sano garrantzitsua dala eta Tokiokoak lehenengo Jokoak izango dirala kontuan hartuz, ilusino handiz egingo ditu entrenamenduak aurrerantzean.\nAsier Garcia, barriz, Paralinpiar Jokoetan lehiatuko da eta 2019ko Europako Txapelketan sailkatu ostean, diploma olinpikoa irabazi eban 2016an Londresen eta zidarra, barriz Rioko 2016ko Jokoetan. Urtebete gehiago dago orain plangintza eta entrenamenduetarako eta kirolari danontzako ona dala hori aderazo dau.\nAriane Ochoa surflaria Jokoetarako sailkapen prozesurako baliogarria dan El Salvadorreko Munduko txapelketarako entrenetan ebilen eta konfinamenduarena ondo daroala adierazo dau, erronka moduan hartu dauelako: egunero nire burua entreteniduta eukiten saiatzen naiz. Oraingoz ondo nabil. Edozelan be, Jokoak azteratzea erabagi zuzena dala esan dau holan sasoiari eutsi ahal izateko.


DUDIK ETA GABE, ZARAGUETA - - Karkara.eus\nDUDIK ETA GABE, ZARAGUETA\nZaragueta Herri Eskola 2019-01-18 13:39\nZaragueta herri eskolak 2019-2020 ikasturteko matrikulazio kanpaina hasi du, " dudik eta gabe, Zaragueta" lelopean.\nUrtero bezala, ohartzerako etorri zaigu matrikulazio kanpaina martxan jartzeko garaia. Rosa Velez zuzendariak esan moduan, aurten aukeratutako leloa "dudik eta gabe, Zaragueta" da. Honekin adierazi nahi duguna da , Orio herriak duen eskola publikoa Zaragueta dela, kalitatezko eskola dela eta zalantzarik gabe hori aldarrikatzen dugula.\nMatrikulazio epea urtarrilaren 28tik otsailaren 8ra izango dugu zabalilk. Aurretik, urtarrilak 24an, ostegunarekin, bilera informatiboa egingo dugu eskolan bertan 18:00etan. Saioa elebiduna izango da. Larunbat horretan, urtarrilak 26, eskolako ateak zaballik izango ditugu 10:00ak eta 12:00ak artean, ikastetxea bertatik bertara ezagutu nahi duen ororentzat.


Igartzaratu dugu ezpata-dantza — dantzan.eus\nHemen zaude: Hasiera › Komunitatea › Aurtzaka dantza taldea › Igartzaratu dugu ezpata-dantza\nBeasainen, 2007ko irailaren 9an.\nZeru urdin eta garbiak ongietorria egin zigun goizean goizetik Beasaingo Loinazko San Martin plazan bildu ginen Igartzako Dantzarien I. Eguna ospatzera bertaratu ginen dantzari zein ikusle guztiei.\nEguerdiko 12.00etan puntuan ekin genion berritasunak ematen duen ilusio eta irrikaz, plaza nagusitik Igartza monumentu multzorainoko ibilbideari. Joseba Juarez dantzaria joan zen buruzagi guztion aurretik eta jarraian joan ginen gainontzeko 60 dantzari eta 11 musikariak, baita gaztetxoak ere, ezpata-ilara luzean. Hiru kapitain nagusiak Maitane Alonso, Xabier Ruiz de Azua eta Mikel Sarriegi izan dira. Loinazko ezpata-dantzari txikien bi kapitainak ere gurekin izan genituen, Haritz Mujika eta Iñaki Cia.\nSoinean eraman genituen jantziak, orain 200 urteko Beasaingo udaleko akta zaharretan deskribatzen zirenetan oinarrituak egin ditugu, eta Jaione Barandiaranek izan du ardura nagusia. Eskuartean eraman genituen ezpata luzeak, Joseba Juarezek hartutako lanei esker egin dira, garai batean Zaldibian eta Ordizian Pujanatarren garaian erabiltzen ziren ezpatak eredu hartuta, hain zuzen. Aipatu ordea, aurtengo lehen aldi honetarako ez genuela jantzi guztiak egiteko aukerarik izan eta Eibarko Kezka dantza taldeak utzi zizkigula Arrateko dantzariek erabiltzen dituzten bai soineko zuriak, bai falta zitzaizkigun ezpatak. Gure eskerrak beraz, beraiei. Ildo beretik, janzkeren inguruan emandako aholku eta bestelako laguntzarengatik ,ezin eskerrak eman gabe utzi bai Oier Araolaza, bai eta Juan Antonio Urbeltz ere.\nBide-gurutze nagusietan ezpata-zubiak eginez iritsi ginen Igartzara, eta hemen, bertako monumentu multzoko eraikin bakoitzean aurrez prestatutako dantza eta protokoloak burutu genituen, bai Oria ibaiaren gaineko zubi zaharrean bertan, nola Jauregian , Burdinolan, Ermitan eta baita Errotan ere; berritze-lanak medio, aurtengoan Dolarea Ostatuan egiterik izan ez bagenuen ere. Protokolo hau, ezpata-dantzariek behin zubia egindakoan kapitainek eraikinera sartu eta leihoa irekitzean zetzan, garai batean Igartzako jaunak jabetza aldatzerakoan egin ohi zuen gisan, hain justu.\nEskertzekoak izan ziren gu bezain partaide ziren ikusleen aldetik behin baino gehiagotan entzundako txalo-zaparradak, beraiek ere gustura zeuden seinale.\nAzkenik, jauregiaren barnean amaitu genuen denok irribarre zabalak aurpegian eta guztia ongi joan izanaren lasaitasuna barnean genuela. Giro atseginean eta Beasaingo Dolarea jatetxekoek prestatutako bazkari ederrarekin eman genion amaiera Igartzako Dantzarien I. Egunari. Datozen urteetan, aurtengoak eta aurten gure artean ez ziren partaide gehiago ere animatuko direlakoan, datorren urtera arte!\nArgazkiak ikusgarriak dira. Ezpata-dantzari talde bikaina ikusten da. Pena bertan ez egona. Ea datorren urtean. Zorionak!\nKaixo, Zorionak Igartzako Dantzarien I egunean egindako lanagatik. Ikusi ahalik ez izan arren, trajea dotorea eta ezpata-dantza ikusgarria dela diote senideak. Datorren urtean zuzenean ikusteko gogoarekin gelditzen naiz. Baita ere zorionak Aurtzaka.com webgunean eta Dantzan.com blogean egindako lanagatik. Patxi.\nBarkatu nire ignorantzia, baina arropak modifikatuak daude egun horretarako o horrela izan dira beti ?? Dotoreak eta ikusgarriak dira, baina "bonbatxo beltzak" horiek turkiarrak dirudite edo Partizanoak. Erantzun baino lehen " ¡¡ es una pregunta inocente que ya sabemos como es esto de internet !!"\nAmaitzeko, pasada bat dirudi eta datorren urtean hor egongo naiz.,\nJantziak Beasaingo Udalean XIX.mende hasierako aktatan jasotako deskribapen zehatzari jarraituz prestatu genituen. Ezpata-dantza osatzeko erabiltzen zena zen, eta bertan aipatzen du "calzón corto de paño negro". Hau bera da Iztuetak garai hartan aipatzen zuen "zaraula beltz, belaunetarainoko motzak". Eta zaraula gaztelaniazko zaragüelles-en parekoa izanik, Akademi Españolaren arabera:\n1. m. pl. Calzones anchos y con pliegues, que forman parte del traje regional valenciano.\nBa hortik datorkio forma hori. Eta hortik beste kultura exotiko horiekiko itxura eta ebokazioa.\nBaina kontutan izan behar da, XVII. mendean dagoeneko modan zeudela Europan mota horretako jazkiak. Ikusi bestela Flandriako pintura honen erdialdeko pertsonaia:\nEa ba datorren urtean ikusten garen.


Serqueux (Itsas Sena) - Wikipedia, entziklopedia askea.\nSerqueux (Itsas Sena)\n49° 37′ 54″ N, 1° 32′ 17″ E / 49.6317°N,1.5381°E / 49.6317; 1.5381Koordenatuak: 49° 37′ 54″ N, 1° 32′ 17″ E / 49.6317°N,1.5381°E / 49.6317; 1.5381\nBeaubec-la-Rosière, Compainville, Forges-les-Eaux, Le Fossé, Roncherolles-en-Bray eta Le Thil-Riberpré\n985 (2018ko urtarrilaren 1a)\n512 (%52) 479 (%48.6)\nSerqueux Frantziako udalerria da, Itsas Sena departamenduan dagoena, Normandia eskualdean. 2013an 1.061 biztanle zituen.\n2007an Serqueux udalerrian erroldatutako biztanleak 1.061 ziren. Familiak 416 ziren, horien artean 108 pertsona bakarrekoak ziren (48 bakarrik bizi ziren gizonak eta 60 bakarrik bizi ziren emakumeak), 152 seme-alabarik gabeko familiak ziren, 140 seme-alabak dituzten bikoteak ziren eta 16 seme-alabak dituzten guraso-bakarreko familiak ziren.\n2007an 452 etxebizitza zeuden, 424 familiaren etxebizitza nagusia ziren, 8 bigarren erresidentzia ziren eta 20 hutsik zeuden. 426 etxeak ziren eta 23 apartamentuak ziren. 424 etxebizitza nagusietatik 294 bere jabearen bizilekua ziren, 125 alokairuan okupaturik zeuden eta 5 doan lagata zeuden; 3 etxek gela bat zuten, 32 etxek bi zituzten, 77 etxek hiru zituzten, 142 etxek lau zituzten eta 171 etxek bost zituzten. 316 etxek euren parking plaza propioa zuten azpian. 202 etxetan ibilgailu bat zegoen eta 151 etxetan bat baino gehiago zituzten.\nSerqueux udalerriko biztanleria-piramidea 2009an .\n2007an lan egiteko adina zuten pertsonak 634 ziren, horien artean 441 aktiboak ziren eta 193 inaktiboak ziren. 441 pertsona aktiboetatik 391 lanean zeuden (216 gizon eta 175 emakume) eta 51 langabezian zeuden (22 gizon eta 29 emakume). 193 pertsona inaktiboetatik 69 erretiraturik zeuden, 59 ikasten zeuden eta 65 "bestelako inaktibo" gisa sailkaturik zeuden.\n2009an Serqueux udalerrian 430 unitate fiskal zeuden, 1.069 pertsonek osaturik. Pertsona bakoitzeko diru-sarrera fiskalaren mediana urteko 15.239 euro zen.\n2007an zeuden 50 komertzioetatik, 1 erauzte enpresa zen, 2 janari enpresak ziren, 1 bestelako produktu industrialen fabrikazioko enpresa zen, 9 eraikuntza enpresak ziren, 16 ibilgailuen saltze eta konpontze enpresak ziren, 4 garraio enpresak ziren, 2 ostalaritza eta jatetxe enpresak ziren, 1 finantziazio enpresa zen, 5 zerbitzu enpresak ziren, 4 administrazio publikoko enpresak ziren eta 5 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 21 zerbitzu publikoetatik, 1 posta bulegoa zen, 4 ibilgailuen konpontzeko eta nekazaritza tresnetako lantokiak, 2 autoeskolak, 1 igeltseroa, 2 zurginak, 3 iturginak, 2 argiketariak, 1 eraikuntza enpresa, 2 ile apaindegiak, 1 jatetxe, 1 tintoreria eta 1 apaindegia.\n2009an zeuden 6 establezimendu komertzialetatik, 1 hipermerkatu zen, 1 okindegi zen, 1 harategi zen, 1 liburu denda zen, 1 altzari denda zen eta 1 lore-denda zen.\n2000. urtean Serqueux udalerrian 11 nekazaritza-ustiategi zeuden, 204 hektarea erabiltzen.\nForges-les-Eaux (1,9 km)\nLe Fossé (3,4 km)\nLe Thil-Riberpré (3,6 km)\nBeaubec-la-Rosière (4,9 km)\nLa Bellière (5,0 km)\nMesnil-Mauger (5,1 km)\nLongmesnil (5,5 km)\nRoncherolles-en-Bray (5,5 km)\nMauquenchy (5,7 km)\nMultimedia: Serqueux (Seine-Maritime)\nBNF: 152752561 (data)


Zinta garraiatzaileen fabrika - Txinako zinta garraiatzaileen fabrikatzaileak eta hornitzaileak\nMotorizatu gabeko arrabol makina teleskopikoaren funtzionamenduaren printzipioa: arrabol garraiatzaile teleskopikoa eta arrabol garraiatzaile arrunta garraiatzeko etengabeko ekipamendu bera da, zinta garraiatzaile malgua erabiltzen duena materialaren errodamendua eta trakzio osagaia gisa materiala zinta garraiatzailearen mugimenduaren bidez garraiatzeko. Arrabol-garraiatzaile arruntarekin alderatuta, gerrikoak gordetzeko gailua, uhala harilkatzeko gailua eta beste mekanismo batzuk gehitzen ditu. Tentsio autoa isats muturrera mugitzen denean, gerrikoa bel ...\nRaceway garraiatzailea egokia da mota guztietako kutxak, poltsak, paletak eta bestelako ondasunak eramateko. Ontziratutako materialak, elementu txikiak edo elementu irregularrak paletetan edo fakturazio kaxetan jarri behar dira. Material astun zati bakarra garraia dezake edo inpaktuaren karga handia jasan dezake. Erraza da bateriaren lerroak konektatzea eta iragaztea. Garraio sistema logistiko konplexua osa dezake hainbat danbor linearekin eta bestelako garraiatzaileekin edo makina bereziekin, hainbat prozesu eskakizun betetzeko. Pilatzeko arrabola ...\nGarraiatzeko makineria, sareko zinta garraiatzailea, altxatzailea fabrikazio profesionala. Zinta garraiatzailea eta altxatzeko zinta PVCzko zinta garraiatzailea, sare metalikoa, katezko plaka gerrikoa, garraiatze zuzena eta igogailua izan daitezke, igogailua igotzeko garraiatzailea ere deitzen diogu, beraz, zinta garraiatzailea partizio igogailuarekin eta alboko defentsarekin gehitu daiteke. alboko ihesa eta irristatzea ekiditeko. Egituraren formen artean honako hauek daude: garraiatze lineal horizontala, igogailu garraiatzailea altxatzea, etab. Zinta garraiatzailea izan daiteke ...\nKatea igotzeko garraiatzailearen abantailak: 1. Kostu baxua, instalazio eta mantenimendu erosoa, egitura sinplea, transmisio abiadura handia eta egonkortasuna. Elikadura azkarra duen zinta garraiatzaileak, karga eta deskarga mugikorreko zinta garraiatzailea, 2. Garraio egonkorrak, materialaren eta zinta garraiatzailearen arteko mugimendu erlatiborik ez izatea, garraiatzailearen kalteak ekidin ditzake; beste garraiatzaile batzuekin alderatuta, zarata txikiagoa da, lan ingurunerako egokia. Etapa lasaia behar da. Gurpil txikiak gomazko gurpil sendoak dira ...\nZinta kurbatu garraiatzailea garraiatzeko ekipo mota da, garraiatzeko ahalmen handia duena, eragiketa kostu txikia eta aplikazio sorta zabala duena. Laguntza egituraren arabera, bi mota daude: mota finkoa eta mugikorra; garraiatzeko materialen arabera, gerrikoak, plastikozko gerrikoak eta altzairuzko gerrikoak daude. Garraiolariaren lan-inguruneko tenperatura normalean - 10 ℃ eta + 40 between artekoa da, eta materialaren tenperatura ez da 70 exceed baino handiagoa izango; beroarekiko gomazko gerrikoak ...\nKurba-garraiatzaileak edarien etiketatze, betetze, garbiketa eta bestelako ekipoen errenkada bakarreko garraioaren baldintzak bete ditzake, eta errenkada bakarra errenkada anitzetan egin eta poliki ibili daiteke, biltegiratzeko ahalmena sortzeko eta esterilizatzailea masiboki elikatzeko eskakizunak betetzeko. botilak biltegiratzeko plataforma eta botila hotzeko makina. Bi kate garraiatzaileren burua eta isatsa kate nahasi gainjarri bihur ditzakegu, botilaren (lata) gorputza egoera dinamikoan egon dadin A presioa asetu ahal izateko ...\nKatearen plaka garraiatzailea plaka osagaiak katearen plaka garraiatzailearen bi aldeetako kateen artean instalatzea da, ondasun irregularrak garraiatzeko. Osagarri berezia katearen plakan instalatuta dago. Kontrol industrialaren eskakizunen arabera, muntaia lerro gisa erabil daiteke, eta bihurgunearen garraiatzea konturatu daiteke. Katearen garraiatzailearen parametro tekniko nagusiak: 1. Katearen altuera: kate garraiatzaile estandarra 2. Plater katearen zabalera: 200-1200mm 3. Abiadura garraiatzeko: 0,5 m / min-15 m / min 4. Bidea ...\nMarka sarrera Enpresa espezializatua dago: garraiatzaile industriala, muntaia automatikoa, gerriko garraiatzailea, katearen plaka garraiatzailea, potentzia arrabola linea, potentziarik gabeko arrabola linea, esekidura lerroa, abiadura katearen produkzio linea, kate astuneko plaka ekoizpen linea, plug-line linea. , banda arina, zahartze linea eta estandarrak ez diren beste ekipamendu batzuk. Produktuaren xehetasunak gerriko o-arrabolaren parametro teknikoak Motorren parametroak: pisua, abiadura edo bezeroaren demaren arabera diseinatuta ...


Aldundiak Caritas Tolosaldeako boluntarioen proposamenak jaso ditu - Artikulua - ORAIN Gipuzkoa\nAldundiak Caritas Tolosaldeako boluntarioen proposamenak jaso ditu\nImanol Lasa diputatua atzo izan zen haiekin, Aurrekontu Irekiak osatzeko prozesuaren barruan\nGobernantzako eta Gizartearekiko Komunikazioko diputatu Imanol Lasa eta Herritarren Partaidetzarako zuzendari Joseba Muxika Caritas Tolosaldeako boluntarioekin izan ziren atzo, Aldundiaren jardunaren eta proiektu nagusien berri emateko, eta haien proposamenak, kritikak eta ekarpenak entzuteko. Aurrekontu irekien prozesuaren barruko topaketa izan zen. Prozesu horri esker, gipuzkoarrek aukera dute Gipuzkoako Foru Aldundiaren 2018ko aurrekontuak prestatzen parte hartzeko.\nCaritaseko kideek egiten dutenaren berri eman zioten diputatuari, eta adierazi zioten eskualdean gero eta handiagoa dela laguntza eskatzen dieten pertsonen kopurua. Tolosaldeak 47.000 biztanle ditu, eta 2016an 3.262 lagunen premiei erantzun zieten, 179.053 euroko inbertsioa eginez. 2012an, berriz, 725 laguni eman zieten arreta. Datu horiek erakusten dutenez, erabiltzaile kopurua krisialdiaren ondorioz areagotu da. Laguntza eske joaten diren pertsonen ohiko profilak hauek dira: guraso bakarreko familiak, seme-alabak dituzten bikote gazteak, diru sarrerarik ez duten pertsonak edo diru sarrera eskasak dituztenak, egoera administratibo irregularrean dauden migratzaileak, eta langabezia egoeran daudenak. Eskaera eta behar ohikoenak etxebizitzari (hornidurak eta alokairuen ordainketa) eta oinarrizko beharrei (elikagaiak, arropak, etxeko gauzak…) loturikoak izaten dira.\nCaritas Tolosaldeako kideek Euskadiko eta Gipuzkoako gizarte babeserako sistemaren balioa nabarmendu zuten, eta sistema horretan sakontzen jarraitzeko eskaera egin. Izan ere, ohartarazi zuten bereziki larria dela epe luzeko langabeen egoera –egiturazko pobrezia poltsa bat sorraraz dezake–, edo lan bat izan arren hilaren amaierara iristeko edo ezustekoei aurre egiteko laguntza puntuala behar izaten dutenena. Lasari hainbat eskari egin zizkioten, besteak beste, prestakuntzari, lanbideari, laneratu aurreko aldiari eta gizarteratzeko enpresei dagozkien baliabide sareak indartzea –espazio horiek duin bihurtzen baitute lan munduan sartzeko arazoak dituzten pertsonak gizarteratzeko prozesua–; Lanbiderekiko harremana arinagoa egitea; edo Tolosan hamar bat plazako eguneko eta gaueko zentro bat irekitzea.\nDiputatuak parte-hartzaileei beren jarrera ona eskertu zien eta topaketa “oso aberasgarritzat” jo zuen, bai erakundea eta haren jarduna eragile desberdinei gerturatzeko, bai eta “politika eta partida jakinak hobetuz eta doituz” 2018ko aurrekontuak aberasteko ere. Gogorarazi du Aldundiaren aurrekontuaren ia erdia gizarte politikara bideratzen dela, eta erakundeak lehentasunen artean duela desberdintasuna murriztea, Gipuzkoa legealdiaren amaieran Europa mailan desberdintasun sozial gutxien duen herrialdea izan dadin.\nOrobat azpimarratu zuen laneko inklusioa Foru Aldundiaren lehentasunetako bat dela, eta 240 lagunek baino gehiagok lortu dutela lana iaz abian jarri zen Elkar-ekin planari esker. Gainera, 2017ko lehen hiru hilabeteetan, 925 lagunek hartu dute parte Aldundiaren enplegagarritasun programetan. Nolanahi ere, onartu zuen asko dagoela oraindik egiteko, gero eta baliabide gehiago beharko direla dauden behar guztiei aurre egiteko, eta aurrerantzean daukagun erronka gizarte arretako sistema jasangarri egitea dela, hirugarren sektorearekin lankidetzan: “Ez da erakunde mailako erronka bat, gizarte osoari dagokion erronka bat baizik; guztion konpromisoa eskatuko du”.


"Emakumeen eskubaloia indartuko du kopa honek" - Irutxuloko Hitza : Irutxuloko Hitza\nEli Cesareo eta Ainhoa Etxeberria, Bera Berako jokalariak\n"Emakumeen eskubaloia indartuko du kopa honek"\nBera Bera eskubaloi taldeak ez zuen Illunben jokaturiko Espainiako Kopa irabazi. Finalaren atarian geratu ziren, finalerdietan Atletico Guardesen kontra galdu ondoren. Eli Cesareo eta Ainhoa Etxeberria jokalariek ez dute kopa ahaztu, baina etzi irabaz dezaketen ligari begira daude. Xixonen irabaziz gero zortzigarren liga eskuratuko dute.\nEli Cesareo eta Ainhoa Etxeberria Bera Bera eskubaloi taldeko jokalariak, Bidebietako kiroldegian.\nKopa ez zen Donostian geratu, baina Illunbeko giroa aparta izan zen. Zer iruditu zaizue oro har kopa?\nEli Cesareo (E.C.): Balorazioa bi alorretan bereiziko nuke. Antolaketa aldetik, harro egoteko modukoa da. Txalotzekoa da klubak eta Tati Garmendiak egindako lana. Harmailak bete ziren eta giro paregabea lortu zen Illunben. Gainera, emakumeen eskubaloia indartu du kopa honek. Aspalditik eskatzen genuen ikusgarritasuna eman dio. Kirol ikuspetik, kolpe latza izan da guretzat. Gutxienez finalera iristea espero genuen, baina ez zen posible izan. Pertsonalki oraindik minduta nago.\nAinhoa Etxeberria (A.E.): Egia esan, orain arte hiru kopa bizi ahal izan ditut, eta aurtengoa mugarri izango dela iruditzen zait. Oihartzun handiagoa izan du, eta jende asko etorri zen kopa azken fasea ikustera Illunbera. Guretzako ez da borobila izan, baina bai emakumezkoen eskubaloiarentzat.\nFinal laurdenetan aise gainditu zenuten Valladolid (37-24), baina finalerdietan galdu egin zenuten Atletico Guardesen kontra (20-24). Zer gertatu zen?\nA.E.: Ez ziren gauzak nahi bezala atera, eta horren isla da gertaturikoa. Azken batean, partida batek 60 minutu ditu eta ligako neurketak ezin dituzu erreferentzia gisa hartu. Nik beti gauza bera diot; gure esku dauden gauzak ondo egiten baditugu, baina gure aurkaria hobea izan bada, ezin duzu ezer egin. Hori da finalerdietan gertatu zena, hobeak izan zirela. Egia da ere guri gauza asko ez zitzaizkigula ondo atera, eta beraien atezainak bikain jokatu zuela. Kopa da, eta koparen xarma hori da.\nE.C.: Ez genuen partida txarra jokatu, baina Atletico Guardesek dena alde izan zuen. Valladoliden aurka gure bertsiorik onena eman genuen, eta maila horretan jokatu zuen Atletico Guardesek gure kontra. Ezin da esan huts egin genuenik, baina koparekin genuen arantza atera gabe geratu zen hirugarrenez.\nFinalean Malaga eta Atletico Guardes aritu ziren nor baino nor. Azkenean, andaluziarrek altxa zuten kopa (26-33). Espero zenuten?\nE.C.: Atletico Guardesek kopan eman zuen maila ez diogu ligan ikusi. Halere, merezita iritsi ziren finalera, Malagaren antzera. Finalak aurrera egin ahala argi ikusi nuen andaluziarrek irabaziko zutela kopa. Entrenatzaileak oso ondo kudeatu zituen hiru partidak.\nA.E.: Malagak talde bikaina du eta oso ondo jokatzen dute. Beraien indarguneak aprobetxatzen dakite, eta ahulguneak gainditzeko lan asko egiten ari dira. Gero eta zailagoa da beraiei aurre egitea. Finalari dagokionez, Atletico Guardesek ez zuen lortu Malagari aurre egitea, guri finalerdietan haien kontra gertatu bezala. Malagak dena alde izan zuen, eta merezita eskuratu zuten kopa.\nKopako azken fasea Donostian jokatzeak presio eta urduritasun gehiago eragin zizkion Bera Berari?\nA.E.: Baliteke urduritasun gehiago nabaritu genuela, etxean jokatzen genuelako. Dena dela, taldekide guztiok dakigu Bera Beran jokatzeak dakarren presioa. Beti irabazteko presioa dugu. Presio pixka bat gehiago genuen, baina astebururo kudeatu behar dugun zerbait da. Bere alde onak eta txarrak ditu. Azken batean presio hori izatea ona da, partidak aurrera eramateko. Halere, momentu jakinetan presio hori kudeatzea zaila da.\nE.C.: Taldean hitz egin dugun zerbait da, eta nik esango nuke ez genuela presio gehiagorik izan. Hori bai, kopako azken fasea jokatzeko gogo ikaragarria genuen. Presioa izatekotan, baikorra izan zen, eta ez negatiboa.\nKopak ihes egin du, baina liga irabaztea eskura duzue. Lau partida falta dira, zortzi puntu daude jokoan, eta zazpi puntura dago Malaga bigarren sailkatua. Etzi, Xixoni irabaziz gero txapeldunak izango zarete.\nA.E.: Irabazi arte ez dut esango liga eskura dugunik. Dena dela, oso bideratua dugu urtean zehar etxeko lanak egin ditugulako. Dena dela, Xixonera goaz, eta ez da aurkari batere erraza. Ondo jokatzen dute, jokalari oso onak dituzte eta entrenatzailea bera ere ona da. Beraz, ez digute inolako erraztasunik jarriko. Munduko ilusio guztiarekin goaz hara partida eta liga irabaztera.\nE.C.: Partida bat irabazi behar dugu, eta, esan bezala, Xixonen pistan jokatuko dugu etzi. Partida lehiatua espero dut, eta gure aldetik onena ematen saiatuko gara kopako porrota atzean uzteko. Aukera gehiago ditugun arren, gure helburu nagusia liga etzi ziurtatzea da, eta horretarako bai ala bai irabazi behar dugu.\nLiga irabazteak kopak utzitako zapore gazi-gozoa kenduko dizue?\nA.E.: Ez dut uste. Beste txapelketa bat da, eta beste xarma bat du. Kopa hiru egunetan jokatzen da, eta hiru partidak irabazten dituenak eskuratzen du titulua. Liga, berriz, denboraldi oso bateko lehia da, eta aukera gehiago ematen ditu irabazi ahal izateko.\nE.C.: Nire ustez, bai. Azken batean, liga irabaztea oso garrantzitsua da Bera Berarentzat. Urte osoko lana borobilduko genuke. Dena dela, kopako porrota aghazteko, niri ezinbestekoa iruditzen zait taldeak bere izaera lehiakorra berreskuratzea, eta bere mailarik onena ematea.


Surf marka ezagunak desagertzeko arriskuan | Economia | KAZETA\nHaritz Larrañaga|27/03/2020|0 comentarios Actualizada:\nPauline Ado surflari hendaiarra olatuaren gainean. © Bob EDME\nAzken hamarkadan multinazionalen esku geratu da surfaren merkatua. Hasiera batean surf taula edo neoprenoak egiten zituzten markek bakarrik babesten zituzten surflari profesionalak. Geroago, marka horiek bestelako produktuak eskaintzen hasi ziren, baina betiere surf munduarekin lotutako markak izaten jarraitzen zuten. Azken hamarkadan, haatik, surfarekin inongo loturarik ez duten markak gailendu dira, eta surflari profesionalen babesle nagusiak, sarri, ez dira surf markak, bestelako eremuetan ezagunagoak diren multinazionalak baizik, Gara egunkariko artikuluan irakur daitekeenez.\nGarai batean, surflari baten babesle nagusia Nike bezalako marka indartsu bat izatea ezinezko zerbait bezala ikusten zuten surflariek, surfak ez baitzuen kirol estatusik. Surfa kirol gisa onartu zenean hasi ziren gauzak aldatzen. Lehenik, kirol marka ezagunak hasi ziren surflari ezagunenak babesten, baina emeki, surfarekin eta kirolarekin zerikusirik ez duten multinazionalen esku geratu dira historikoki surfari loturik egon diren marka esanguratsuenak ere.\nBerriki John John Florencek Hurley marka utzi duela zabaldu zenean, auziak eztabaida piztu zuen surflarien artean. Blue Star Aliance multinazionalaren menpe dagoen arropa markak murrizketak egin zituen babesten dituen surflarien artean eta, hain justu, munduan jarraitzaile gehien dituen surflarietako bat bota izanak harridura sortu zuen.\nIzan ere, orain gutxira arte, surflari profesionalek sinatzen zituzten kontratuek bazuten osagai kualitatibo bat. Hau da, txapelketetako emaitzez harago, surflariaren irudiak zuen arrakasta, bideoetan agertzen zen, eta antzeko gauzak kontuan hartzen ziren. Egun multinazionalekin sinatzen diren kontratuak, ordea, Return on Investment edo ROI izenez ezagutzen den sisteman oinarritzen dira. Hau da, multinazionalek babesten duten surflari bakoitzarekin inbertitzen duten dolar bakoitzeko zenbat irabazten duten kalkulatzen dute, eta itzuleran etortzen den diru kopurua nahi adinakoa ez bada, kontratua bertan behera geratzen da.\nBestalde, surflari profesionalen artean ere badira desberdintasunak. Batzuk ez dute edozein markarekin sinatzeko inongo eragozpenik, baldintzak edonolakoak direla ere, ahalik eta diru gehien eskuratzea dutelako helburu. Beste batzuk, aldiz, kontu handiz begiratzen dute zer sinatzen duten.\nBatetik, ez dute nahi beren irudia gogoko ez duten marka izen batekin lotzerik, eta bestetik, ez dute nahi kontratuaren baldintzek beren izaera muga dezaten. Horregatik, azken urteetan surflari batzuk beren marka propioak sortu dituzte, Kelly Slaterrek kasu.\nAitzitik, surflari profesional batzuk diruari baino kontratuaren kalitateari begiratzen diotela esan daiteke. Edonola ere, diru asko irabazten dutenez, diru gutxiago eskaintzen dieten kontratuekin bete beharreko baldintza gutxiago eta askatasun gehiago dute.\nHastapenetan, marka txiki asko zeuden munduan zehar. Denborarekin, marka batzuk desagertu eta besteak gailentzen hasi ziren, eta surfaz harago, eremua zabaltzen hasi zen. Surf taulak, skateak, arropa edo ur jantziak, hasieran bakoitzak bere ekoizlea eta izen propioa zituen, baina pixkanaka marka nagusiak gailentzen hasi ziren eta eremu guztiak mendean hartu zituzten.\nHorrela, urte askotan lau marka izan dira nagusienak surfaren industrian, eta urte luzez marka horiek zinez indartsuak zirela uste genuen. Egun, marka hauek desagertu egin dira edo beste multinazional batzuen menpe daude, beraz, propaganda egiteko asmorik gabe, marka hauen ibilbidea zein izan den jakitea interesgarria izan daiteke.\nMultinazionalek markak erosi eta kudeatu arren, mendean hartu duten markaren izena gordetzen dute, erosleek betiko marka erosten ari direla pentsa dezaten. Surf munduan lau dira arrakasta eta historia gehien dutenak: Quiksilver, Billabong, Rip Curl eta O’neill. Surfari lotutako salmenten eta irabazien %75 lau marka izen hauek eskuratzen dute. Hau da, urtean, 18,75 milioi euro. Munduko surf txapelketa esanguratsuenetako babesle nagusiak ere badira.\nRip Curl vs Quiksilver\nAlan Green gazteak urpeko neoprenoak egiten zituen lantegi batean egiten zuen lan Torquay hirian (Australia). 1969an surf taulak egiten hasi ziren bi lagunekin elkartu zen, Brian Singer eta Doug Warbrick, eta hiruren artean Rip Curl marka sortu zuten. Alta, ez zuen asko iraun hirukoteak.\nGreen bere kabuz bainujantziak egiten hasi eta Quiksilver marka sortu zuen. Singer eta Doug taulagileak, berriz, indartsu hasi ziren, astean lau taula egiten zituzten, baina aurrerago ur jantziak egiteari ekin zioten eta eremu horretan arrakasta handiagoa izan zuten, ordurako surf taulak egiten zituzten tailer txikiak ugaritzen hasiak baitziren.\nBainujantzi eta ur jantzi laburrak egiten hasi zen Alan Greenek ere arrakasta itzela izan zuen. Erraz saltzen zituen ur jantziak eta bere aitari eskatu zion 2.500 dolarreko mailegu bati esker Quiksilver marka sortu zuen. Beraz, Quiksilver Australian jaio zen, baina geroago egoitza nagusia Kalifornian ezarri zuten.\nAzken urteetan Hawk, Raisins, DC Shoes, Leilani edo Roxy bezalako marka izenen jabe egin zen Quiksilver. Hots, hastapenetan ur jantzi eta arropa marka bat zena denborarekin beste eremu batzuetara ere zabaldu zen. Eskiatzeko arropa saltzen ere irabazi handiak egin zituen Quiksilver markak eta gauza bera egin zuten gainontzeko markek ere, hau da, beste eremuetara zabaldu. 2018ko urtarrilean, Billabong marka australiarra erosi zuen Quiksilverrek 380 milioi dolarren truke.\nO’neill vs Billabong\nSurflari australiar eta iparramerikarren artean lehia bortitza izan zen 80ko eta 90eko hamarkadetan. Orduan ez zeuden nazioak ordezkatzen zituzten selekzioak, baina marka izenek betetzen zuten hutsune hori. O’neill Kaliforniako marka nagusia zen eta Billabong Australiakoa.\nKaliforniako ur hotzei aurre egiteko ur jantziak egiten lehena izan zen Jack O’neill eta horrela ireki zuen garaje batean lehen ur jantziak egiteko surf denda eta lantegia, 1952an, San Frantziskon.\nSurfaren historian sekulako eragina izan zuen Jack O’neillek. Kondairazko surflari mitikoa 2017an hil zen 94 urterekin. Berari esker, jendea ur hotzetan surf egiten hasi zen eta txikotaren erabilera ere sustatu zuen.\nHastapenetatik, O’neill markak kolore beltza eta zuria erabili izan ditu bere logoan eta iragarkietan. Hots, Kaliforniako markak itxura serioa eskaintzen zuen; aldiz, australiarrek kaliforniarrengandik bereizi nahi zuten 80ko hamarkadan eta kolore deigarriak erabiltzen hasi ziren. Horrela, 90eko hamarkadarako Billabong bainujantzi koloretsuak mundu osoan ezagunak ziren eta surflarien ikur bilakatu ziren.\nGordon Merchant Maroubrako surflariak sortu zuen Billabong marka 1973an. Bainujantzi gogorrak egin zituzten Australiako eguzkiarekin eta itsasoko gatzarekin hautsi ez zitezen, eta sekulako arrakasta izan zuten.\nMarka izen honen jatorria bitxia da. Australiako wuiradjuri aborigen taldeak erabiltzen duen esamolde bat da “bilaban”. “Bila” hitzak erreka esan nahi du, eta “bong” hitzak, ostera, heriotza adierazten du. Hortaz, “Bilaban” hitzak, bokale edo erreka amaiera esan nahi du. Hortik atera zuten Billabong izena.\nKontuan hartu behar da, Australian errekak itsasoratzen diren eremuetan sekulako olatuak izaten direla. Mundakan bezala, Australian ere antzeko urautsi anitz daude ibaiek itsasoa besarkatzen duten lekuetan. Famatuena, Snaperseko eskuin olatu amaigabea da.


ELHUYAR Basque Research - Albistea: Hanturaren kontrako botika espezifikoen bila\nHasiera > Albisteak > Hanturaren kontrako botika espezifikoen bila\nHanturaren kontrako botika espezifikoen bila\nNoiz argitaratua: 09/01/07 | Kategoria: Ikerketa | Gaiak: #Biziaren zientziak\nMaría Granado, Lide Arana, Alberto Ouro, Antonio Gómez-Muñoz, Fabio Simbari (kolaboratzailea) eta Patricia Gangoiti. , Lucía Álvarez\nAntiinflamatorioek hantura-prozesuetan parte hartzen duten zelulei eragiten diete, baina baita prozesu horretatik kanpo dauden zelulei ere. Horregatik, antiinflamatorio espezifikoak garatzea garrantzitsua da, arazorik ez duten zelulei ez eragiteko. EHUko ikertzaile-talde bat C1P molekularen analogoekin lanean dabil, helburu horrekin.\nGaur egun, bi antiinflamatorio-mota nagusi daude: esteroideak eta NSAID (Non-steroidal anti-inflammatory drugs) izena jasotzen dutenak. Bigarren horiek maizago erabiltzen dira; lehenek baino albo-ondorio gutxiago dituzte, baina espektro zabalekoak dira. Hortaz, ez dago zelula-mota bakoitzaren hantura-prozesuak ekiditeko botika espezifikorik.\nAntonio Gómez-Muñozen zuzendaritzapean lanean diharduen taldea botika horien ordez erabiltzeko beste aukera batzuk ikertzen ari da, C1P —zeramida 1 fosfato— molekularen analogoak sortuz. Molekula hori 1990. urtean aurkitu zuten lehen aldiz, giza leuzemiaren kasu batean. Laborategian sintetizatu ostean ikusi zuten eragile mitogeniko garrantzitsua dela —zelulen hazkundea eragiten du, eta horien heriotza naturala blokeatzen du—. Molekula ikertu ondoren ikusi dute hantura-prozesuak eragiteko joera duela, hau da, zelulek molekula hori detektatzean, hantura sortzen duten molekulak askatzen dituzte —prostaglandinak eta zitokinak, esaterako—.\nBaina hori ez da zelula-mota guztiekin gertatzen. Kontraesana dirudien arren, molekula berak hanturaren kontrako efektua eragiten du hainbat zelula-motatan. Hortik abiatu da ikerketa-talde hori: C1P molekulari hantura-prozesuak eragiteko gaitasuna kenduz gero, posible litzateke zelula-mota jakin batzuetan antiinflamatorio gisa erabiltzea, gainerako zelulei eragin gabe.\nGaitasunetako bat kendu\nHorretarako, C1P molekularen egitura oso antzekoa duten molekula sintetikoak sortu dituzte, Bartzelonako beste ikerketa-talde batekin lankidetzan. Talde hori Bartzelonako Espainiako Zientzia eta Ikerketarako Kontseilu Nagusiko (CSIC) Josefina Casas eta Gemma Fabriás doktoreek zuzentzen dute, eta Bartzelonako Unibertsitateko Antonio Delgado doktoreak osatzen du. Farmazialariak eta kimikari organikoak dira, eta neurrira egindako molekulak eskuratzen dizkiote EHUko taldeari.\nOrain arte, neurrira egindako C1P molekularen 50 analogo probatu dituzte. Horietatik hiruk lortu dute taldeak aurreikusten zuen emaitza, hau da, antiinflamatorio gisa funtzionatzea beste zelula batzuetan hantura-prozesuak sortu gabe. Analogo horiek ez dute prostaglandinarik sortzen —C1P molekulak egiten duen bezala—, eta, hortaz, ez da hantura-prozesurik sortzen.\nHiru analogo horiek muskulu lisoko zelulekin, makrofagoekin eta birikako minbizi-zelulekin probatu dituzte, eta azken biekin lortu dituzte emaitzarik onenak. Zelula-mota horiek aukeratu dituzte, hantura-prozesuak eragiten dituzten molekulen aurrean erantzun indartsua dutelako.\nHantura eta minbizia\nHantura-prozesuek askotariko jatorriak izan ditzakete, infekzio bat, adibidez. Badaude hantura-gaixotasun kronikoak, eta horiek, zeluletan eragiten duten ezegonkortasunarengatik, neoplasia-prozesuak eragiten dituzte kasu askotan —alegia, tumore-izaerako ehun berriak sortzea—. Mota horretako gaixotasunak dira kolitis ultzerosoa eta esklerosi anizkoitza. Izan ere, etengabeko hantura-egoerak eragin garrantzitsua du zeluletan. Horrek zelulak ezegonkortu eta zelulen kontrolik gabeko hazkundea sor dezake, baita zelulek berez hiltzeko duten programazioa blokeatu ere.\nEgun, oso talde gutxi dabiltza C1P molekularen gaitasun antiinflamatorioak aztertzen —Virginian (AEB), Novartis enpresa farmazeutikoan (Austria) eta ikerketa-talde jakin batzuetan—, eta Antonio Gómez-Muñozen taldea izan zen hori ikertzen lehena, 1995ean. Oraingoz, ikerketa zelula mailan probatu dute, hau da, ikerketaren lehen fasean dago. Hemendik aurrera, ehun eta organoetan probatu beharko dute.


Freezerren Indar Bereziak - Wikipedia, entziklopedia askea.\nFreezerren Indar Bereziak\n(«Rikum» orritik birbideratua)\nギニュー特戦隊 edo Ginyū Tokusentai\n23. liburukia, 265. atala (manga)\nDragoi Bola Zko 58. atala (animea)\nFreezerren Indar Bereziak edo Ginyu-ren Indar Breziak (jatorrizko japonieraz ギニュー特戦隊 Ginyū Tokusentai) Dragoi Bola anime eta mangako pertsonaia talde bat da, Freezer-en agindupean dauden gerlari boteretsuek osatua.\nFreezer-ek Namek planetako Dragoi Bolak biltzeko arazoak zituen, Vegeta, Gohan eta Krilin-en etenaldien erruz, eta etsaiak menderatu eta lapurturiko Dragoi Bolak berreskuratzeko, tiranoak espazioko indar bereziak deitzea erabaki zuen. Hauek Yardrat Planetara zihoazen, baina Freezer-en aginduei men eginez Namekera jo zuten. Bertara heltzean etsaiak aurkitu zituzten hauek Polunga dragoiari dei egin baino lehen. Dragoi Bolak ebatsi ondoren, Ginyu Kapitaina Freezerrengana joan zen bola guztiekin, besteek arerioen kontra nork burrukatu behar zuten jakiteko zozketa egiten zuten bitartean.\n1.1 Ginyu Kapitaina\nGinyu Kapitaina[aldatu | aldatu iturburu kodea]\nGinyu Kapitaina edo Ginew (jatorrizko japonieraz ギニュー) Freezer-en aginduetara dagoen gerlaria da. Bere izena japonieraz ( Gyūnyū 牛乳 ) esne hitzaren deformazio batetik dator. Indar berezien buruzagia da eta 5 gerlarietatik indartsuena da.\nGinyu-k Dragoi bolak Freezer-engana eramatea erabaki zuen eta bere gerlariak arerioak akabatu zitzaten utzi zuen. Bere gerlari guztiak Son Goku-k garaitu zituelarik, Ginyu-k haren aurka lehiatzea erabaki zuen. Borrokak aurrera egin ahala, Goku bera baino askoz indartsuagoa zela konturatu zen eta gorputz-trukaketaren teknika erabili zuen etsaiaren kontra. Goku-ren gorputzarekin eta Goku zauriturik utziz, Ginyu Freezer-en espazio-ontzira joan eta Krilin, Gohan eta geroago Vegeta-ren aurka borrokatu zen. Goku-ren gorputza ondo erabiltzen ez zekienez, Vegetak aisa garaitu zuen Ginyu kapitaina. Orduan Ginyu-k berriz ere gorputz-trukaketaren teknika Vegeta-rekin egitea erabaki zuen, baina Goku tartean sartu eta bere jatorrizko gorputza berreskuratu zuen. Bere gorputz normalarekin Vegeta-ren kontra lehiatu zen berriz, berriro menperatua izan zen, ordea. Ginyu-k bere teknika berezia erabili zuen beste behin ere, baina Gokuk alboan zeukan igela jaurti zuen tartera, ondorioz Ginyu namektar igel baten gorputzean gertatu zelarik.\nAnimean, Ginyu, namektar igelaren gorputzean zelarik, Bulma-k topatu zuen eta animaliak hitz-egiteko gaitasuna ematen zuen makina batekin bidez, gorputzak berriz ere trukatu zituzten. Beranduago normaltasunera itzuli ziren biak Ginyu trukaketa errepikatzen saiatu zenean, Satan Txikirekin oraingoan. Ginyu-ren gorputzari dagokionez (igelaren arima barruan) Lurrera garraiatua izan zen Polunga dragoiari eskaturiko desioaren ondorioz.\nGinyu kapitainaren amaiera oraindik misterio bat da; dakigun bakarra Lurrera joan zela Polungak onartutako desioaren ondorioz eta Namek planeta eztanda egitean ez zela hil, baina harrezkero ez dago hari buruzko berri askorik. Arte Martzialen 25. Mundu Txapelketan laburki agertzen da Goku Lurrera egun baterako bueltatzen denean, dirudienez Boo Ahaltsuaren sagan galdu zuen bizia, baina ez dakigu azken honek egindako sarraskiaren ondorioz edo Lurra eztanda egitean hil zen. Hala ere saga honetako atal batean, Ginyu-ren arima ikus dezakegu beste munduan Yamaren ateetan ilaran jarrita.\n120.000 unitateko indarra dauka.\nRikum[aldatu | aldatu iturburu kodea]\nリクーム edo Rikūmu\nRikum (jatorrizko japonieraz リクーム Rikūmu) gizaki itxurako estralurtar altu eta gihartsua da. Bere izena ingeleseko Cream (jatorrizko japonieraz クリーム Kurīmu ) Krema hitzetik dator.\nRikum burrukatzen bigarrena izan zen, zozketan Vegeta-ren aurka tokatu baitzitzaion. Vegetak Gurd traizioz erail zuenean, Rikum-i ez zitzaion inongo pena sentimendurik sumatu, bere taldekideengandik axola gehiegi ez zuela agerian utziz. Rikum-ek Vegeta zailtasun handirik gabe menperatu zuen, eta ondoren Krilin eta Gohan. Hala ere Goku heltzean ez zen haren aurkari duina izan; Goku-k konorte gabe utzi zuen baina geroago Vegeta ki-sorta batekin hil zuen.\nAnimean Kaitok beste munduan erabili zuen hildako Yamcha-rentzako entrenamendutzat, azken honek irabazi eta infernura bidali zuelarik. Rikum 762.-ko Abenduaren 24an hil zen.\nBere indarra 65.000 unitatekoa da, Indar Berezien taldeko bigarren indartsuena izanik.\nButter[aldatu | aldatu iturburu kodea]\nPurple Comet Z Crash\nIndar berezien gerlari honek unibertsoko azkarrena deitzen dio bere buruari. Hala ere, ez da gai ez Ginyu ez Freezer-en abiadurara heltzeko. Geroago Goku-ren abiadura erdiesteko gai ez dela ere konturatuko da. Butter-i ez zitzaion inolako borroketan parte hartzea suertatu zozketan, eta Jheese-rekin batera borroken ikusle izan ziren. Baina geroago, Gokuk, Rikum errazki garaitu zuelarik, Burter-ek Jhesse-rekin batera serioski borrokatzeko beharra izan zuen. Borrokan zehar, Gokuk Butter baino azkarrago eta indartsuagoa zela frogatu zuen, eta bi kolpez menperatu zuen. Garaitu bazuen ere Gokuk ez zuen Burter hil, baina beranduago Vegetak akabatu zuen.\nAnimean hil ondoren beste mundura bidali zuten baina Ten Shin Han-ek garaitu zuen, Infernura bidaliz. Butter 762.-ko Abenduaren 24an hil zen.\n50.000 unitateko indarra du.\nJheese[aldatu | aldatu iturburu kodea]\nジース edo Jīsu\nJheese edo Jeese (jatorrizko japonieraz ジース Jīsu) gorputza gorri koloreko eta ile zuri luzeko Indar Berezien parte den estralurtarra da, bere izena ingeleseko Cheese (jatorrizko japonieraz チーズ Chīzu ) gazta hitzetik dator.\nJhesse-ri ez zitzaion zozketan inoren auka borrokatzea tokatu, Burter-ekin batera borroken ikusle izanik. Goku-ren etorreraren ostean, Jheese-k serioski borrokatzeko beharra izan zuen Burter-ekin batera. Goku-k biak errazki garaitu zituen, baina Jheese bizirik irten zen eta Ginyu Kapitainari gertatutakoaren berri ematera joan zen. Jheese Ginyu kapitainak jasandako porrotaren lekuko izan zen, eta ondoren Goku-rekin egindako gorputz aldaketarena. Freezer-en espazio-ontzira bueltatzean, indarberritutako Vegeta-rekin topo egin zuen eta azken honek jaurtitutako ki indar-kolpe bategandik hil zen.\nAnimean Infernura bidalia izan zen Butter-ekin batera, Ten Shin Han-ek beste munduan garaitu zituenean. Jheese 762.-ko Abenduaren 24an hil zen.\n62.500 unitateko indarra dauka.\nGurdo[aldatu | aldatu iturburu kodea]\nグルド edo Gurudo\nGurdo (jatorrizko japonieraz グルド Gurudo) lau begiko estralurtar txiki eta berdea da. Oso indartsua ez den arren, botere mental ugari ditu, haien artean aipatzekoa izanik epe mugatuan denbora geldiarazteko gaitasuna. Bere izena ingeleseko Yogurt (jatorrizko japonieraz ヨーグルト Yōguruto) Jogurt hitzetik dator.\nBere indarra ezin da inolaz ere beste Indar Berezietako gerlariekin alderatu, askoz ahulago baita. Asko nahasiak daude ez baitute ulertzen zergatik dagoen Freezer-en indar berezietan. Zurrumurruen arabera, Gurdok botere magiko anitz ditu. Zurrumurruen egiatasuna agerian geratuko da Gohan eta Krilinen kontra borrokatzen den bitartean. Gurdo lehenengoa izan zen borrokatzen, zozketan Gohan eta Krilin-en aurka aritzea tokatu baitzitzaion. Borrokaren hasieran Gurdo bere arerioen indar handiaz txundituta gelditu zen. Hala ere, Gurdo-k etsaien erasoak saihestea lortu zuen denbora geldiaraziz, arnasari eusten zion bitartean. Momentu batean bi gerlariak erailtzeko zorian egon zen, baina bapatean Vegeta agertu eta kolpe bakar batez burua moztu zion (animean Vegetak jaurtitutako izpi batengandik izan zen). Nahiz eta buru gabe egon, Gurdo-k Vegeta laidotu eta iraindu zuen, garbi jokatu ez zuelakoan. Vegeta-ren ki bolada batek suntsitua izan baino lehen, horrelako "tximino" batengandik menperatua izateaz kexatu zen.\nAnimean, hil ostean beste mundura abiatu zen beste Indar Bereziko gerlariekin, baina bertan Chaoz-ek menperatu eta Infernura bidali zuen. Gurdo-k 762.-ko Abenduaren 24an hil zen.\n10.000 unitateko indarra dauka.\nOrriaren azken aldaketa: 1 uztaila 2019, 18:28.


Erraustegiaren Aurkako Mugimenduak galdera sorta zuzendu die Gipuzkoako agintariei - Zubieta - Noaua.eus\nErraustegiaren Aurkako Mugimenduak galdera sorta zuzendu die Gipuzkoako agintariei\nNoaua Aldizkaria 2020-05-15 08:01\nHamar galdera planteatu dizkie Erraustegiaren Aurkako Mugimenduak Gipuzkoako Ahaldun Nagusi Markel Olanori eta foru ingurumen diputatu Jose Ignacio Asensiori. Erraustegia martxan jartzeko atzerapenaren zergatia, dioxinen neurketa, jada erre duten tona kopurua, sortu den zepa eta errautsen zenbatekoa, airera isuritako kutsadura, edota erraustegiaren kontratuaz zehaztasun gehiago jakin nahi ditu Erraustegiaren Aurkako Mugimenduak. Hemen duzue, NOAUA!ra helarazi duten idatzia.\n10 galdera Olano eta Asensiori zuzenduta, erraustegiaren aurkako mugimenduaren partez\n1) Erraustegia 2019ko udazkenean martxan jartzeko asmoa zenuten Diputazioak eta GHK-k. Transformadore batekin arazoak zirela eta, atzeratu egin zela esan zenuten. Azken hilabeteetan frogak egiten ari direla esaten duzue, baina hauek ez dira amaitzen. Jakin al daiteke atzerapenaren benetako arrazoia? Egia al da labeetan ezin dutela beharrezko tenperatura lortu? Egia al da tenperatura lortzeko helburuarekin gaikako bilketako paper eta plastikoak erretzen ari zaretela?\n2) Tenperatura ez lortzearen hipotesia egia balitz, denek esaten dute tenperatura baxuetan lan eginez gero, dioxinen kantitatea handitu egiten dela. Frogak egiten ari diren tarte honetan, zenbat ordutan neurtu dira dioxinak eta zer emaitza eman dute neurketek?\n3) Zenbat hondakin tona erre dituzue dagoeneko, “proba” fasean? Egunean 200 tona hondakin?\n4) Zenbat zepa eta errauts tona sortu dira “proba” fasean?\n5) Zepa eta errautsa hauekin zer egin duzue? Azterketak egin dituzue? Egin badituzue, zein da hauen arrisku maila? Zabortegi batera bideratu dituzue ala bertan daude?\n6) Probetako epe honetan, zer kutsadura maila izaten ari da atmosferara isuria? Zenbat dioxina, zenbat furanoak, zenbat metal astun, zenbat CO2 isuri duzue?\n7) Biometanizazio planta martxan daukazue? Hor lortutako gasarekin zer egiten da? (Atmosferara isuri, erre eta energia ez aprobetxatu erre eta energia elektrikoa lortu). Hortik atera al da materia organikorik? Zer egin da honekin?\n8) Noiz utziko diozue herritarrak ergelak balira bezala tratatzeari? Zertara dator atmosfera gehiago kutsatzea klima aldaketaren aurkako estrategia bezala saltzea? Lobbyren batek proposatu dizue ideia?\n9) Geroz eta gehiago dira kutsadura eta koronabirusaren eragin hilgarria lotzen dituzten ikerketak. Azkena Harvard unibertsitatean egina. AEBetan 3.080 gune ikertu ostean, aurkitu dute lotura bat PM 2,5 (2,5 mikrako diametroa baino txikiagoarekin) maila altuagoak diren lekuetan koronabirusak jende gehiago hiltzen duela. Metro kubikoko kontzentrazioan mikrogramo bakarra igotzeak, heriotz tasa %15 igo duela frogatu dute. Kontzientzia lasai daukazue makina hilgarri hau piztera zoazten agintariok?\n10) Noiz erakutsiko duzue zaborraren multinazionalekin gu denon izenean 35 urtetarako sinatu duzuen kontratua? Zer dago hor hain larria ez erakutsi nahi izateko?


Mobilizazioak Tubacex-en izandako lan istripua salatzeko — ELA Sindikatua\nMobilizazioak Tubacex-en izandako lan istripua salatzeko\nMobilizazioak Tubacex-en izandako lan istripua salatzeko Langileen batzordeak elkarretaratzeak deitu ditu Tubacex-en izandako lan istripu hilgarria salatzeko. Lehena, arratsalde honetan bertan izango da lantegiaren aurrean 18etan. Bestea, ostiralean, eguerdiko 12etan Amurrioko merkatuan izango da. Tubacex enpresan aurten gertatu den bigarren hildakoa da, pasadan uztailak 4 ean beste langile bat zendu zen makina batek harrapatua. Hildakoa 61 urte zituen eta Eusetek GasSL enpresako langilea zen. Enpresa hau ohiko azpikontrata bat da Tubacexen, labeen mantenimendu lanak egiten dizkio, baina langilea lehen aldiz egiten ari zen lan mota hau. https://www.ela.eus/eu/ibaizabal-nerbioi/albisteak/mobilizazioak-tubacex-en-izandako-lan-istripua-salatzeko https://www.ela.eus/eu/ibaizabal-nerbioi/albisteak/mobilizazioak-tubacex-en-izandako-lan-istripua-salatzeko/@@download/image/tubacex.jpeg\nLangileen batzordeak elkarretaratzeak deitu ditu Tubacex-en izandako lan istripu hilgarria salatzeko. Lehena, arratsalde honetan bertan izango da lantegiaren aurrean 18etan. Bestea, ostiralean, eguerdiko 12etan Amurrioko merkatuan izango da. Tubacex enpresan aurten gertatu den bigarren hildakoa da, pasadan uztailak 4 ean beste langile bat zendu zen makina batek harrapatua. Hildakoa 61 urte zituen eta Eusetek GasSL enpresako langilea zen. Enpresa hau ohiko azpikontrata bat da Tubacexen, labeen mantenimendu lanak egiten dizkio, baina langilea lehen aldiz egiten ari zen lan mota hau.\nBadirudi bihotsekoak jota zendu dela langilea baina oraindik ere istripuaren arrazoiak aztertzear daude. Hala ere labeak dauden eremuan temperatua oso altuak daude eta estrés termikoa egon badago. ELAk istripuaren arrazoiak aztertu daitezela exijitzen du ez baitugu informazioarik langileak egin beharreko jardueraren arriskuak ezagutzen zituen inguruan, neurri eta medio egokiak zituen, informazio edota formazio nahikoa zuen edo enpresek beren jardueren koordinazioarekin kunplitzen zutenen inguruan. Elementu hauek guztiak prekarietatearen parte dira eta lan istripu askoren atzean daude.\nDagoeneko 34 langile zendu dira lan istripu baten ondorioz Hego Euskal Herrian eta beste behin salatzen dugu azpikontratazioak, lan erritmo bortitzak, prebentzio arloan inbertzio faltak, informazio edo formazioaren faltak… elementu hauek guztiak prekarietatea direla eta enpresek, instituzioen baimenarekin, dirua aurrezteko egiten dituzten ekintzak direla eta ondorioz langileek lan istripu eta lan gaixotasunak pairatzeko probabilitatea areagotzea ekartzen du, batzuetan bizitza ere galdu arte, kasu honetan bezalaxe.\nELAk doluminak eman nahi dizkie senitarte eta lagunei eta istripu berri hau salatu. Horregatik Tubacex enpresako komiteak deitutako ekintzetara bat egingo du gehiengo sindikalarekin batera.


“Hiri hondakin solidoak” aztertuko du irakurle taldeak - Galtzaundi Euskara Taldea\n“Hiri hondakin solidoak” aztertuko du irakurle taldeak\nTolosako irakurle taldeak otsailaren 24ean egin bilkuran Jon Alonsoren “Hiri hondakin solidoak” liburua aztertuko du. 19etan, Tolosako kultur etxean elkartuko da irakurle taldea. Aipatu liburua oinarri bakoitzaren iritziak, hausnarketak… partekatzeko ariketa Yurre Ugartek dinamizatuko du. Hemen, aipatu liburuari buruz agerkari ezberdinetan argitaratutako kritikak dira irakurgai.\nHaur eta gurasoak, pozaren irriz Pirritx eta Porrotxekin\nXabier Montoiaren “Hondamendia” irakurle taldean


Pintore kalea (Gasteiz) - Wikipedia, entziklopedia askea.\nPintore kalea (Gasteiz)\nGasteizko Pintore kalea Alde Zaharrean dago. Herri hizkeran Pinto kalea izenez ezaguna da.\nPintore kaleko etxe bat.\n4 Kale honetan jaiotako pertsonai ezagunak\nAlde Zaharraren ekialdeko magalean dago. Errege Atea kalean hasten da eta Santa Maria kantoiraino iristen da. Hortik aurrera Santo Domingo kalea hasten da. San Frantzisko Xabierkoaren eta Santa Ana kantoiek zeharkatzen dute kalea.\n470 metro inguruko luzera du. Ezkerreko espaloian 63 zenbakiraino iristen da eta eskuinekoan 94raino.\nHenrike Knörr eta Elena Martínez de Madina Salazarrek idatzitako “Toponimia de Vitoria I – Gasteizko toponimia I” (Euskaltzaindia, 2009) liburuaren arabera, 1256 urtean sortu zen kalea. Hasieratik izan zuen egun duen izena.\nKale honetan jaiotako pertsonai ezagunakAldatu\nKale honetatik igarotzen da Alde Zaharraren goiko aldera igotzeko Ekialdeko arrakala automatikoa, San Frantzisko Xabierkoaren kantoian.\nOinezkoentzako kalea den arren ibilgailu ugari ibiltzen da, gehienbat banaketa kamioiak.\nKale hau aipatzen da Potato taldearen La gente rula abestian.


Eva Franco: "Ni analogikotik nator, eta gustatzen zait kamerak pisua edukitzea, eskuetan sentitzea" - Zumaia - Baleike.eus\nEva Franco: "Ni analogikotik nator, eta gustatzen zait kamerak pisua edukitzea, eskuetan sentitzea"\nOnintza Lete Arrieta 2021-03-14 10:15\nEva Franco Goikoetxea kamera eskuetan duela.\nEz da erraza Eva Franco Goikoetxea (Zumaia, 1971) argazkilariaren bizitza bi esalditan laburbiltzea. Zerbait azpimarratzekotan, ordea, aipa daiteke Ingalaterrari zor dizkiola ofizioa eta afizioa, eta buruan egiten dituen istorio surrealistak direla argazkietan islatzen dituenak, beste batek liburu batean edo film batean nola.\nGogoan duzu noiz hartu zenuen aurreneko aldiz argazki kamera bat eskuetan?\nIngalaterratik bueltan izango zen, 1993an. Hemen egin nuen denboraldi bat oinarrizko ikasketak edukitzeko, gero hara itzuli nintzen arte hezkuntza ikasteko, argazkilaritzako espezializazioarekin.\nBorborka egongo zen garai hartan ere Londresko arte mundua...\nBost urte egin nituen, eta zoragarria izan zen; eromena zen hura, han zeudelako diseinu grafikokoak, bideogintzakoak... Aurrena Londresen egon nintzen, gero Ingalaterra ezagutzera atera nintzen hiritik, Londres ez delako Ingalaterra, eta berriz han nengoela, zerbait egin nahi nuen, lanerako bizitza osoa neukalako gero ere. Egigurenek egiten zuen lana asko gustatzen zitzaidan, eta horregatik hasi nintzen argazkiarekin; berez ez zen aukera sinpleena, baina...\nAfizioa, eta ofizioa, biak eman zizkizun Ingalaterrak, ingeleseko akademia duzulako.\nBerez, eduki nuen estudio bat San Telmo kalean, baina artearekin tripa betetzea zaila da, eta egin nuena izan zen zerbait aurkitu sabela betetzeko, eta arima, berriz, argazkiekin betetzen dut.\nBegiratu eta harro sentiarazten zaituen argazki edo lanik baduzu?\nEz. Datorrena da onena.\nBeti kamera bera behar izaten duzu argazkiak egiteko, ala berdin dizu tresnak?\nTeknikoki ez zait interesatzen argazkia. Gaur egun, gainera, sakelako batekin lor ditzakezu nahi dituzun megak. Ni analogikotik nator, eta adibidez, gustatzen zait kamerak pisua edukitzea, eskuetan sentitzea, ez plastiko zati bat. Hasselblad bat daukat; zaharra da eta ez ditu mega asko, baina eskuetan ondo sentitzen naiz pisu horrekin, agujetak edukitzen ditut hurrengo egunean.\nZarauzko Ramon Serras sariketan hirugarren saria eskuratu, eta Argizaiola sarirako argazkiak aukeratzen zabiltza orain.\nBai, ni neure proiektuekin ibiltzen naiz, inoiz ez naiz joaten argazki bat ateratzera: nire argazkiak beti daude pentsatuta, planifikatuta, muntatuta... Lan asko dute aurretik. Gustatzen zait ideia bat sumatzea buruan eta hortik hastea tiratzen. Sentimenduak, ideiak... adierazteko modu bat da niretzat argazkia; batzuetan baita gauza batzuk erreibindikatzeko modua ere. Orain, konfinamenduarekin, denbora eduki dut egindako lanak begiratzeko, eta Zarautzen erretratuen sariketa zegoela ikusi nuenean, aurkeztera animatu nintzen.\nErretratua da zure lanean funtsezko estiloa, gainera.\nHori da gehien gustatzen zaidana, eta erretratuarekin batera, moda. Ez gaur egungoa, baizik moda munduan sortzen diren piezak. Horiek toki eta garai batzuetara eramaten zaituzte; mentalki, inspiratu egiten zaituzte istorioa kontatzeko. Eta erretratuen lehiaketa ikusi nuenean Zarautzen, aurkeztu egin nintzen. Hirugarren postua lortu nuen, eta horrek aukera eman zidan Argizaiolara aurkezteko; argazkiak aukeratzen ari naiz orain. Azpimarratu nahi dut Frida alaba agertzen dela saritutako argazki horretan; 12 urte ditu, eta sekulako pazientzia dauka nirekin. Nire argazkietan emakumeak dira protagonista nagusiak, eta ez da erraza izaten modeloak aurkitzea, are gehiago pandemia garai hauetan. Gainera, konfiantza ere eduki behar dute zugan, helburua ez delako beraiek guapa agertzea, istorioa kontatzea baizik.\nIstorio asko dituzu kontatzeko, ala badaukazu obsesioren bat?\nEz, istorio mordoa dut kontatzeko, oso desberdinak: ipuinak, esaera zaharrak, Oteizaren Pietatea... gauza askok inspiratzen naute.\nTelmo Iruretarekin ere banabil, zerbait bereziaren bila; modelo perfektua iruditzen zait. Proiektu asko izaten ditut beti; burua beti martxan daukat.\nDistira elkartekoek Oxforden egindako azken erakusketa kolektiboan, zuk Maskarada izeneko proiektuko obra bat erakutsi zenuen. Zer da proiektu hori?\nProiektu irekia da, ez dauka datarik, baina beti inspirazioa da Euskal Herria, bere tradizioak, artisautza, esaerak... Oraintxe egin dut lan bat, Maskaradan sartzen dena, Hegoak ebaki banizkio abestia oinarri hartuta. Nik, ordea, “Hegoak ebaki dizkiot” esaldia hartu dut argazkiak egiterakoan.\nEmozio fuertea eragin dizun azken argazkia?\nAzkena ikusi dudan erakusketa Eugenio Recuencoren 365 izan da, Madrilen; ez nuen galdu nahi. Niretzat ikaragarrizko maisua da, eta erakusketa hori izan zen oda bat nik argazkia ikusteko dudan moduari. Oso piktorikoa, oso artistikoa... Gabonetan, berriz, Tim Walkerren liburuak oparitu zizkidaten, eta horiei bueltaka eta bueltaka nabil orain. Dena den, ideiak batez ere pinturatik eta artearen mundutik hartzen ditut, ez hainbeste argazkietatik.\nBaduzu webgunerik edo portfoliorik zure lanak ikusi nahi dituenarentzat?\nEz dut eduki orain arte, baina ari naiz webgune bat prestatzen, eta epe motzean jarriko dut martxan. Esaten den bezala, armairutik atera berri naiz [kar-kar]. Baina orain nahi dut, denbora ere badut, umeak hazi direlako. Nire momentua da hau.


Kirol plana - Getariako Udala\nInicio >> Plan deportivo\n5.PLANA KIROL PLANA\nGoizean ondo pasa uretako hainbat jarduerak egiten. Surf taula propioa badaukazu edo bat alokatu nahiko bazenu, Gaztetape hondartza aproposena da kirol hau egiteko, dituen olatuak direla eta. Era berean, urpekaritza egin dezakezu, gure kostaldean dagoen itsas flora eta fauna ezagutzeko, laguntzailearekin edo zure kontura, baina jardueraren arabera, aurretiko ezagutzak eska diezazkizukete. Eguerdian indarrak berritu gure edozein jatetxetan jaten, eta arratsaldean ederki pasa ezazu kiroldegian aurkituko duzun boulder berrian. Uda garaian etortzen bazara, kayak bat alokatzeko aukera izango duzu, gure urez goza dezazun.


Esperanza Agirreren begirada zorrotza - GARA\nEsperanza Agirreren begirada zorrotza\nAgirreren ustetan, eztabaida maila emozionalean kokatu da hein handi batean, eta halakoetan, independentziaren aldeko joerak indartu besterik ez dira egiten\nEspainiar eskuina Esperanza Agirreren eskuetan erortzea ez litzateke berri pozgarria izanen. Ez dakit noizbait gertatuko ote den, baina bistan dago Agirrek ez duela politika uzteko asmorik: gogotik ari da ideiak zabalduz eta protagonismoa bilatuz. Oraingoan Kataluniari buruz mintzatu da eta bazterrak nahasi ditu, berriz ere, nolabaiteko ortodoxiatik at dauden ideiak aipatuz. Horretan, aitor dezagun, trebea da. Ez du PPkoen narratiba bera egiten, eta horixe bera bilatzen du: ezberdin agertzea ezberdina dela adierazteko.\nUstelkeriaren burbuilatik urrun ez dagoen norbait izatekotan, horixe dugu Agirre, baina tinko agertu da Barcenas afera dela-eta erantzun gogorragoa eskatuz. Harago ere joan da, bere burua garbitasunaren ikur gisa aurkeztuz. Beste edonor, bere egoeran, edozein zuhaitzen azpian gordeko litzateke, baina berak ez du lehen harria jaurtitzeko arazorik izan.\nOraingoan jarrera zuhurragoa gomendatu du Kataluniaren aurrean. Europar Batasunetik kanpo gelditzeko mehatxuak edota hondamendi ekonomikoaren aipamenak lekuz kanpo daude, Agirreren ustetan, eztabaida maila emozionalean kokatu baita hein handi batean, eta halakoek independentziaren aldeko joera indartu besterik ez baitute egiten. Independentistak seduzitu egin behar ditu Espainiak, maila emozionalean eragin nahian. Hala uste du Esperanzak.\nAdierazpen hauen atzetik ez dago, jakina, espainiar estatu eredua demokratikoki aldatzeko asmorik, Konstituzioa erreforma daitekeela aipatzen bada ere. Ohiko topikoak errepikatzen ditu Agirrek, eta argi utzi du ez dagoela kontsulta egiterik. Ez zaigu, beraz, federalista bilakatu, ezta herrien eskubideen defendatzailea ere. Espainiar nazionalismoaren egitasmoaren inposizioaren moldeaz ari zaigu, berriz, emankorrena bilatu nahian. Espainiar nazionalismoaren garaipena bermatu nahi duelako, zalantzan ikusten duen honetan. Autonomien eredua gaurkotu nahi du Agirrek, Espainia salbatzeko.\nNola gaurkotu inposizioa inposizio gisa ez agertzeko? Galdera honi erantzun nahi izan dio. Agian pentsatzen du bera lider politiko egokia izan daitekeela lan horretarako. Ez dut uste Kataluniako independentistek hala pentsatzen dutenik, baina, txantxetatik harago, egonezina adierazten du gure emakumeak, ziurrenik, boterearen munduan zabaltzen ari den egonezina.\nAgirreren proposamenak etorkizunik izan ala ez, zerbait egiteko grinaren sintoma da. Bestela esanda, Rajoyren Gobernuaren jarreraren aurreko kritika. Adierazpen hauek aukera hori indartu ala ahuldu dezakete. Oportunista handia da Agirre eta interes pertsonalak ditu, denok dakigunez, baina egunetik egunera sakontzen ari den estatu krisiak urduritasuna eragin du eta tes- tuinguru honetan kokatuko nuke nik non eta Kataluniako elite atzerakoiaren aurrean egin zuen mintzaldia.\nSedukzioaren bidea hartzea, berriz, ez da hain erraza, batez ere estatu eredua blindatzeko asmoa nagusitzen bada. Goizegi da hau dena zertan geldituko den aurreikusteko, baina zerbait mugitzen ari da espainiar eliteen munduan, protagonismo lehietan agortzen ez dena.


Sumba - Wikipedia, entziklopedia askea.\nSumba Indonesiako uharte bat da, herrialde honetako Nusa Tenggara Ekialdea probintzian dagoena. 11.153 kilometro karratutako hedadura eta 350.000 eta 425.000 biztanle arteko biztanleria du.\nNusa Tenggara Ekialdea probintziako uharteak\nUharteko hiririk garrantzitsuena, Waingapu da, 10.700 biztanle inguruko biztanleriarekin, aireportutik gertu dagoena. Uhartetarrak, malasiar eta melanesiar jatorrikoak dira, askok, Malapu edo Malafu erlijio tradizionala praktikatzen duten arren. Beste batzuk, berriz, kristauak dira (kalvinista edo katolikoak), eta, beste batzuk, sunitar adarreko musulmanak.\nSonda uharteak eratzen dituzten gainontzeko uharteak bezala, Sumba, Wallacen Lerroa deritzonean dago, bere biodibertsitate aberatsagatik interes zientifiko handia duena, Asiako hegoekialdea eta Ozeaniaren artean aurkitzen diren uharteak baitira.\nAntzina Zuraren Uhartea bezala ezagutua, Sumba, mundu osoan, bere zaldi txikiengatik eta ikat bikoitzeko oihal bikainagatik ezaguna da. Uhartearen mendebaldeak (Waikabubak hiriburua), harri handietan (megalitoetan) hilobiak ditu, baita lastozko teilatu dun txabolak ere. Gaur egun, oraindik, hilobi megalitikoak eraikitzen jarraitzen da, pertsona aberats batzuentzako. Denbora batera hildakoa izango dena (oraindik pertsona bizi denean eraikitzen dira), harria, harrobitik bere herrixkaraino garraioa antolatzen du. Astean behin, inguruko herrixka edo kampong guztietako dozenaka pertsona biltzen dira, eta harria, arrabolen gainean arrastatzen dihoaz. Langintza hau, espeziean ordaintzen da (nagusiak zenbait animalia hiltzen ditu eta bazkari kolektibo handi bat prestatzen du). Hiletek, hemen, zerri, bufalo, zaldi eta zakur ugariren sakrifizioak barne hartzen dituzte. Beste zeremonia batzuk, Pajura edo Pasola da, arerioa zauritzea xede duten lantzekin aurrez aurre jarritako zaldizkoen borroka tradizionala, baita ilargiko urte berriaren jaialdia ere urria eta azaroan, lasterketa eta dantza erritualekin.\nAzken aldaketa 15 abendua 2019(e)an, 20:01(e)tan\nOrriaren azken aldaketa: 15 abendua 2019, 20:01.


Memoria isila | Kultura | GARA Euskal Herriko egunkaria\n2018 EKA. 24\n36ko Gerrari lotutako eleberria argitaratu du Maixa Zugastik, Erein argitaletxearekin. «Ahotsak eta itzalak» lanak garaiko familia baten bizipenak biltzen ditu, kontakizuna plano eta denbora desberdinetan banatuta. Memoria eta bere isiluneak uztartzen dira.\nDio Inazio Mujika editoreak “Ahotsak eta itzalak” lanean kontatzen dena baino garrantzitsuagoa dela isiltzen dena. «Liburu honetan literaturak daukan gai nagusietako bat ageri da. Besteak beste, memoriaren zuloak betetzearena. Memoriaren hutsuneak».\nMaixa Zugastik (Tolosa, 1943) 36ko Gerran aurkitu du bere bigarren eleberrirako akuilua –“L.A.A.” izan zen bere lehenengo lana, Irun Hiria saria irabazi ondoren argitaratua–. Gerra Zibilak eztanda egin aurretik, bi mutikok ihes egingo dute erbestera aitarekin batera. Herrian utziko dituzte ama eta arreba txikia. Egoitza bat izango dute babesleku. Zerbait gertatuko da, ordea, herrian, eta ihes egina zen seme txikiena (Luis), heldu izaten denean, egoitza hartan, herrian eta amarekin eta arrebarekin zer gertatu zen jakin nahiko du.\n«Errealitatea modu batean ikusten dute batzuetan haurrek, zauriak, amorrua dauzkate txikiak direnean. Helduak direnean, batez ere Luisek, jakin nahiko du errealitateak ezkutatzen duen beste alde hori zein den, batzuetan isiltzen dugun hori besteak babesteko», adierazi du idazleak berak.\nHiru plano desberdin bereizten dira eleberrian. Gerra garaiko kontakizuna, 70eko hamarkadan egiten den bigarrena, eta gaur eguneko beste bat. Egoera katramilatsua aurkezten du idazleak. «Luisek aurkitzen duenean iraganean zer gertatu zen, eleberri bat idatzi nahiko du eta iritsiko da puntu bat arte, isiltasun horietako batengatik. Gero bere emazteak jakingo du egia osoa eta gorde egingo du. Hiltzen denean argitaratuko du liburu moduan».\nIzenburuak berak egiten dio erreferentzia irakurleak liburuan aurkituko duenari. «Bide hori atzerantz egin behar dute protagonistek, iraganera, oroitzapenetara, eta hor aurkituko dituzte ahotsak, murmurioak, jendeak ezkutatzen duena, isiltasunak eta itzalak, falta den jende hori, eta baita argiak ere, norbaitek lagunduko dielako bidean».\nEleberri historiko batetik aldendu da Maixa Zugasti “Ahotsak eta itzalak” lanean, eta jende xumeari eman nahi izan dio ahotsa. «Jende boteretsuak, erabakigarriak, erantzukizun handia du historian, baina historia jende xume eta arruntak ere idazten eta sufritzen du, gerran garaian bereziki». Dokumentazio lan mardula egin zuen idazleak eleberriaren idazketa prozesuan eta erreferentzia nagusi bat izan du bide horretan, Joxe Migel Barandiaranek batutako 136 testigantzena. «Oso gordinak, oso zuzenak dira. Egunotan berriro hartu ditut eta hor aurkitzen dituzu Aitzoli buruzko txostenak, Telesforo Monzonen beste bat, Gernikako bonbardaketa... Eta dago beste bat oso berezia dena, 9 urteko umetxo batena, non kontatzen duen zer gertatu zitzaion bere herrian».


82m-ko etxebizitza Jauregi historikoa, Larrabetzu • MINE - Bizkaia\n82m-ko etxebizitza Jauregi historikoa, Larrabetzu\nBiltegiratze gela: Bai\nPosta kodea: 48.195\nXV.mendeko jauregi historikoan eraikitako 82m2-ko etxebizitza.\nGuztiz berriztatuta dago.\nLarrabetzuko plazan kokatzen da, herriaren erdigunean.\nEskola, taxi eta autobus geltoki eta herriko merkataritza ororen ondoan dago.\n2 logela armairu integratuekin.\nGainera, gordeleku handi bat dago egongela ondoan, korridorean armairu integratu extra eta baita balkoi bat ere.\nSukaldeko elektrodomestikoak BOSCH dira eta entzimera Du Pont Corian.\nEtxebizitzako espazio orok TV eta Ethernet instalazioak ditu. Gainera, WIFI bitartez kontrolatu dezakezun Sanvier Duval (gas naturala) galdara berria du.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Industria-robotika (Modulua)" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Linea Automatizatuen Eroapena eta Mantentze Lanak (Modulua)" topic_facet:"Mekatronika Industriala (Heziketa Zikloa). Goi maila"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Industria-robotika (Modulua) Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Linea Automatizatuen Eroapena eta Mantentze Lanak (Modulua) Proposatutako gaia: Mekatronika Industriala (Heziketa Zikloa). Goi maila\nAutomatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


22 C: Norgehiagoka | Iñaki Beristainen bloga\n(Igandeko ebanjelioa: Lk 14, 1.7-14)\nBenetan ridikulua da gizakia, bere barruko egia eta gizartearen begirada nahasten dituenean! Bere izatea, gizartearen aurrean izan nahi duenarekin nahasten duena, benetan barregarri gertatzen da! Gizartearen begiradak badakigu zer estimatzen duen eta zer ikusten eta aitortzen duen balio nagusitzat: besteen gainetik egotea, besteek baino gehiago irabaztea, besteek baino izen ospetsuagoa lortzea, besteen aurretik azaltzea… Eta badira, azaleko estimazio horietatik harutza joaten asmatzen ez dutenak. Ez dakite besterik egiten, bizitza norgehiagoka huts bihurtu dute!\nBarregarria gertatzen da horrelakoa, bai! Hor dabil, gehiago beharraren hegoetan borrokan, izerdi eta pats, arnasestuka, izan beharraren eguneroko jira-bira amaigabekoan zorabiatuta! Ez daki zer den bere barruan, ez daki gozatzen, ez daki gelditzen, ez daki maitatzen, ez daki bere barruko beharrei erreparatzen, ez daki giza mailan hazten. Lege bat bakarra ezagutzen du eta beraren arabera dabil: indartsua ateratzen da aurrera eta ahulak bide bazterrean gelditzen dira! Eta bere indarra erakutsi eta azaltzea maite du. Barregarria!\nBarregarria aurrena, gezurretan bizi delako. Pertsonaren balioa ez duelako ematen posizioak edo ospeak edo edukitzeak. Gizakiaren balioa egi mailan jokatzen da. Eta hori da lehendabizi landu beharrekoa, barrua. Barruaren beharrak eta eskakizunak betetzen saiatzea, barrutik izatea, barrutik giza maila helduagoa lortzea… horrek ematen du norberaren egia! Eta neure barruan naizena naiz, ez gehiago eta ez gutxiago! Kanpoko handikeria guztiak, barruko hilobiari jarritako lorasortak dira!\nBarregarria bigarrenik, indartsu-txango guztiei beren ahulaldia etortzen zaielako. Berandu gabe moteltzen dira gezurrezko indarrak. Indartsu azaldu eta jokatu duenak, zer egin dezake ahulaldian? Ridikulua! Bere indarraldian norgehiagoka ibili da, eta bere ingurua etsaiez josia utzi du. Eta ahulaldia datorkionean, zeri heldu behar dio, zertan bilatu behar du laguntza? Barregarri gelditzen da!\nBaina, jakina!, egiaren apaltasunera iristeak bere lanak ditu, ez pentsa! Apal izateko, aurrena, handia izan behar da barrutik. Oso sendo eta ongi oinarritua aurkitu behar barrutik, kanpotik apal, zerbitzari eta neurritsu azaltzeko! Handi itxura asko, barruko miserien tapaki izan ohi dira! Barruan handi denari ez dio axola kanpotik ahul edo txiki agertuta ere! Asko daukanak ez dauka kanpaiak jotzen ibili beharrik. Gutxi daukanak erakutsi nahi izaten du bere gutxia askotzat.\nApal izateko, bigarrenik, geroari begiratzen jakin behar da. Harroak, oraingo itxurak luzitzeko, geroa bahitzen du. Eta apalak geroa landu nahi izaten du. Zer gertatzen zaio gaurko ebanjelioko harroari?: aurrera joaten da, eta gero atzera etorri behar! Barregarri geratzen da! Hasieran harro prantatu delako, gero ridikulua egiten du! Harroak epe motzera jokatzen du beti. Apalak, berriz, geroari begiratzen dio. Ez kalkuluz, izaeraz baizik. Apalak geroa eskuratzen du bere apaltasunean!\nGauza jakina da, eta esan dugu gainera, gaurko gizartean norgehiagoka eta aharijokoa nagusitu zaizkigula. Eta beharbada horregatik daukagu, gure gizartea ustela ote den errezeloa. Irudiari begiratzen zaio asko, itxurari. Eta ez dakit ez ote ditugun balio gehiegi jokatu itxuraren alde. Eta hori, heziketan eta giza alor guztietan, oso larria izan daiteke. Fededunak behintzat jakin behar luke bere bizitzaren oinarriak bereizten. Jakin behar luke, gizatasuna garatzen duten egiazko balioak zeintzuk diren. Jakin behar luke, bere fedeak nolako jokamoldea eskatzen eta eskaintzen dion. Horrelakoa ez litzateke jokamolde huts eta faltsoan zorabiatuko. Norgehiagoka, globo zulatu bat bezalaxe husten da. Eta gero, zer gelditzen zaio?!\nEsta entrada fue publicada en Ebanjelioa, Elkarbizitza/Convivencia, Segizioa y etiquetada Xumetasuna por admin. Guarda enlace permanente.


Gehigarriak – Sorginak.eus\nGehigarria 1 – Galdetegia\nGaur egun gure gizarteko gazteek sorginen ehizaz gutxi dakitela egiaztatzeko galdetegi bat prestatu dugu. Askok datu orokorrak edo Euskal Herriko kulturarekin batera doazen datu desberdinak dakizkite baina, sorginen ehizak benetan suposatutako errepresioa eta egoera zein izan zen ez dakite. Inprimaki bat sortu genuen eta Lauro Ikastolako Batxilergoko lehenengo mailako 34 ikasleei bidali genien. Honek 11 galdera zeuzkan, batzuek termino zehatzak galdetzen zituzten eta beste batzuek iritzia ere eskatzen zuten.\nLehenengo galderak, historian zehar emandako jazarpen desberdinak aurkezten zituen eta horietatik zein egiten zitzaien ezezaguna esan behar zuten. Aukerak, judutarrenganako jazarpena, sorginen ehiza, errege katolikoek beste erlijioengana egindako errepresioa eta frankistek Espainian burutako errepresioa ziren. Emaitzek erakusten dute ikasleei sorginen ehiza egiten zaiela ezezagunena.\nJarraitzeko, jazarpen hauetaz zenbat zekiten galdetu genien, 1-5 zenbakien bidez ezagutza maila adierazteko eskatuz. 1-2 zenbakiak ezagutza maila oso txikia erakusten dute eta sorginen ehiza izan da zenbaki horiek gehien izan dituen jazarpena, partaideetatik %64.7 erantzun baitzuen hori. Judutarrenaganako jazarpenean %44.1, errege-erregina katolikoek beste erlijioengana egindako errepresioan %61.7 eta frankistek Espainian burutako errepresioan %32.3 izan ziren beste emaitzak.\nHirugarren galderak ipini genituen terminoetatik zeintzuk harremantzen zituzten sorginen ehizarekin galdetzen zuen. Emaitzetan ikusi ahal da, Anbotoko Mari, Euskal Herriko kulturarekin harreman handia daukan emakumea ezagutzen dutela, oso orokorra dena eta guztiok dakiguna sorgina dela, baina, hitz zehatzei dagokionez, ez dakite ia ezer sorginen ehizaren inguran.\nLaugarren galderak galdetzen zuen, zer izan zen sorginen ehiza haien ustez eta gehien errepikatu zen erantzuna inprimakiari dagokionez “Ez dakit” izan zen. Batzuek ideia orokor bat dute, baina beste askok ez dakite zehazten zer gertatu zen edo zer izan zen sorginen ehiza.\nBostgarren galderan galdetu genuen norenganako errepresioa izan zen sorginen ehiza eta guztiek erantzun zuten emakumeenganako edo sorgineenganako errepresioa izan zela. Honek erakusten du, askok emakumeak sorginkeriarekin harremantzen dituztela eta beste askok sorginak benetan existitu zirela uste dutela.\nSeigarren galderan, galdetu genuen Espainiako zein lurraldeetan izan zuen garrantzia handien sorginen ehizak eta gehiengoak erantzun zuen Euskal Herrian. Honekin ikusi dezakegu, Anbotoko Mariren erantzunarekin bezala, sorginen ehizaren ideia orokorra daukatela eta Euskal Herrian egondako sorgin ehizari buruzko zerbait entzun dutela.\nZazpigarren galderak galdetzen zuen non eman zen lehenengo sorginkeria akusazioa munduan eta gehiengoak Euskal Herrian erantzun zuen, nahiz eta Irlandan izan.\nZortzigarren galderak zein mendeetan gertatu zen galdetzen zuen eta erantzun zuzena gehien jarritakoa izan zen, XVI-XVII. mendeetan zehar eman zela. Hala ere, erdiak baino gehiagok erantzun okerra eman zuten.\nBederatzigarren galderan, sorgin ehiza zergatik eman zen galdetu genuen. Nahiz eta askok ez zekiten zer erantzun eta “ez dakit” jarri, beste hainbat erantzun egon ziren, baina, aipatuenak beldurra zutelako eta kontu erlijiosoen ondorioz gertatu zela izan ziren.\nHamargarren galderan sorginen ehizaren lau arrazoi posible ipini genituen eta nahiz eta guztiak egiazkoak izan bakarrik hiru pertsonek guztiak aukeratu zituzten.\nAzkenik, sorginkeria benetan gertatu bazen galdetu genuen eta erantzunak hurrengoak izan ziren:\nGehigarria 2 – Inkisizioa\nInkisizioa, Ofizio Santuko Kongregazio Sakratua ere deitua, heresiarekin bukatzeko helburuarekin sortu zen instituzioa zen. Catarismoaren agerpenarekin hartu zuen indarra. Catarismoa XII. mendean sortutako eta Frantziako hegoaldean hedatutako mugimendu erlijiosoa zen. 1184an Lucio III papak eta Federiko I enperadoreak catarismo fokuak identifikatzeko asmoz obispo taldeak bidali zituzten Frantziako hegoaldera. Hasieran ez zuten heriotz zigorra ezartzen, baina 1199an Inocencio III zigorrik zorrotzena bezala ezarri zuen heresia akusatuentzat. Hemendik aurrera jada instituzioaren lehen urratsak emanda zeuden.\nInkisizioaren sorrera 1231an eman zen Gregorio IX paparen garaian, Excommunicamus dokumentuaren konstituzioarekin. Handik aurrera Europako lurralde askotatik hedatu zen eta beranduago sorgin ehizan parte hartu zuten.\nGehigarria 3 – Isiltasunaren ediktua\nXVII. mendean Alonso de Salazar inkisidoreak ikerketa bat burutu zuen sorginkeriaz akusatuak izan zirenen testigantzak egiaztatzeko. Jaso zituen testigantza batzuk ez zuten oinarririk eta beste batzuk kontraesankorrak ziren. Hau ikusita, 1614. urtean inkisizioak “isiltasunaren ediktua” ezarri zuen. Honetan, inkisizioak Malleus Maleficarum liburuari garrantzia kendu zion eta sorginkeriaren inguruko ekintzak isilarazi zituen.\nGehigarria 4 – Graziako ediktua\nFede ediktua ezarri eta sortu aurretik zegoen prozesua bat XV. mendean ematen hasi zena. Prozesu honetan, inkisidoreak herri batera heltzerakoan sorginkeriaz akusatuak haien buruak akusatzeko epe bat usten zieten. Akusatuek hori eginez gero, ez zituzten zigor larriak jasoko.\nGehigarria 5 – Sorgin-ehiza konparaketa Europa mailan\nEspainian egon zen sorgin ehiza garrantzitsua izan arren, Alemania eta Suitza izan ziren Europako herrialderik kaltetuenak. Alemanian, 1300 eta 1850. urteen artean 16.000 pertsona exekutatuak izan ziren, gehienak emakumeak izanda, sorginkeria eta bestelako krimenen aitzakiarekin. Suitza ez zen oso atzeratuta geratu, izan ere, 10.000 kasu izan zituen eta Alemania baino epaiketa gehiago populazioko. Eskozia hirugarren postuan dago, 3.000 biktimekin. 507 akusazio egin ziren 100.000 pertsonetik. Espainia, Frantziarekin batera, Europako bost herrialde kaltetuenen lista amaitzen dute.\nSuitzan eta Alemanian eman ziren epaiketak eta zigorrak arazo politiko eta pertsonalak konpontzeko egin ziren gehien bat. Honek kasuak asko igoarazi zituen. Espainiako Inkisizioak, berriz, zigorrak baino, arimen salbazioan eta fede-aldaketan oinarritzen ziren. Honek exekuzio kopuru txikiagoa azaltzen zuen.\nHala ere, torturek biktimen karguen onarpena eta salaketak suposatu zituzten. Hortaz, ezegonkortasun soziala sortu zen Europan eta horrela akusazio gehiago eman ziren. Bi mende odoltsuen ostean, Europako orden sozial eta politikoa berrezarri egin zen, milaka pertsonari bizia kenduz.\nGehigarria 6 – Nafarroako konkista\nNafarroako konkistako prosezua 1512. urtean hasi zen, liga santuak Frantziari gerra deklaratu zionean. Liga honen barruan Fernando Katolikoa aurkitzen zen, Aragoneko erregea eta Gaztelako erregea zena, besteak beste. Hau indarra biltzen saiatu zen eta horretarako Nafarroarekin aliatu nahi zen, baina, hango erregeek ez zuten akordioa onartu Frantziatik aldentzen zireleako eta han ondareak zituztelako. Fernandok ez zuen hau ondo hartu eta Papari eskatu zion Frantziako erregea laguntzen zuen edozein nafartar eskumikuaren bidez zigortzeko. Azkenean, Nafarroako erregeek Bloiseko akordioa sinatu zuten, Frantziarekin aliantza bat sortuz Ingalaterraren eta Gaztela eta Aragon erreinuaren aurka. Honen ondorioz, Fernando Katolikoak Nafarroa inbaditzeko gutun bat jaso zuen, Julio II Aita Santuak bidalitakoa. Gutun honetan Nafarroako erregeak eskumikatzen zituen, Frantziako aliatuak izateagatik eta kristautasunaren kontra jotzeagaitik. Arazoa zen, Aita Santuak ez izan zuela gutun hori hain denbora tarte txikian idatzi, beraz, Fernando Katolikoak gutun hori idazteko agindua eman zuela sinesten da. Hortaz, Fernando Faltsarioaren ezizena ezarri zioten. Konkista 1512. urtean egin zuten, nahiz eta gero hainbat alditan Nafarroako erregeek boterea berreskuratzen saiatu baziren.\nGeigarria 7 – Hiru Olatuak\n-Entzun ondo! Matxin arrantzaleak bere saskikada antxoa ukatu dit eta gainera, atso zaharra deitu dit… eta hori bai ez diodaia barkatuko! Bihar itsasoratzen denean, zain edukiko gaitu. Hiru olatu erraldoi bihurtuko gara. Mendeku hartuko dut! Lehenengo oIatuak kezkatu egingo du, bigarrenak ikaratu eta hirugarrenak… hirugarrenak hondoratu egingo du!\nEta hirurak hondartzarantz abiatu ziren. Matxinek ez zuen sal baziorik izango, baldin eta Takiok, bere auzoak, dena entzun eta lagunari esan ez balio. Matxin kezkatu xamar geratu zen… ez zen gauza ederra olatu bihur zitekeen sorgin ahaltsu batekin gaizki egotea… Hala ere, itsasoratu eta erasorako prestatzea erabaki zuen.\nHorretatik, Bermeoko arrantzaleek beti gogoratzen dute historia hau, eta beti batera azaldu ohi diren olatuei «hiru Mariak»deitzen diete.\nGehigarria 8 – Zugarramurdiko Sorginak\nGehigarria 9 – Deabrua Baino Azkarragoa Zen Sorgina\n-Hi baiño beste edonor trebeago jakinarazi dik;bestela ez huan asmatuko.\nGehigarria 10 – Itun Zaharra, Genesia III, El pecado\nLa mujer que me diste por compañera me convidó el fruto y comí.\nMultiplicaré los sufrimientos de tus embarazos, darás a luz hijos con dolor, tendrás ansia de tu marido, y él te dominará.


Herri Ondarea :: Atorrak eta marrauak. Esanahia.\nMarraua da jantzita doana. Herri guztietan erabilten da izen hori: Bermeon esaterako "marro", Mundakan "marrau", Gernikan "marru" edo holango zeozer. Ez daki mozorroa dan ala zer esan gura dauan... ez dau inoz begiratu hiztegietan.\nAtorra gauza barria da, atorra jantzia da. Marraua atorragaz jantzita doa. Atorra da esate baterako: prakak edo... Euskeraz atorra alkondara dala badakigu baina ez daki Mundakan zergaitik deituten jakon atorra. Azkueren hiztegian begiratu dau eta gizonezkoaren atorrak zati bi eukazan.


aritz egea Archives - Blog Ternua\nEspañolEuskera\tPost etiketatuak: aritz egea\nFriends-Ternualagunak 21 urria, 2015\n2015eko mendiko lasterketen Munduko Kopa amaitzeko albiste ezin hobea izango zen, podiuma ikutu balute. Iragandako asteburuan ospatu zen, urteko azken proba. Egutegiari agur esango zion ...\nAritz Egea, Lantau Peaks-eko tifoiaren aurretik\nFriends-Ternualagunak 8 urria, 2015\nBai, irakurri berri dezuten bezala. Tifoi bat ere igaro zen Hong Kongetik (Txina) igandean, mendi lasterketako Munduko Kopako proba jokatu zen leku berean. Korrikalariak larri, ...\nAritz Egea, garaipen bikoitzarekin asteburuan\nFriends-Ternualagunak 9 iraila, 2015\nLarunbatean ospatu zen Azkainen (Lapurdi) mendiko lasterketen Euskal Herriko Koparen laugarren proba puntuagarria. Parte hartu zutenen artean, aipatzekoa, 2014ko Euskal Kopako irabazle izan zen, eta ...\nFriends-Ternualagunak 27 abuztua, 2015\nIragan berri dugun asteburua, ezin hobeto amaitu zen gure bi Ternua lagunentzat. Larunbatean, Aritz Egea urretxuarra izan bazen, sky modalitatean, Munduko Kopako proba batean podiumean ...\nNola hasi mendian lasterka?\nFriends-Ternualagunak 18 ekaina, 2015\nAritz Egea trail runerraren eskutik (Euskal Herriko egungo txapelduna eta Mendi-lasterketetako Espainiako 2015eko Txapelketako hirugarren sailkatua) Gero eta gehiago dira mendi-lasterketen kirola (orokorki trail running ...


Azkoitia, detenido por violencia de género tras agredir a su pareja • GipuzkoaDigital.com\nmiércoles, 12 junio 2019 / Publicado en Noticias de Donostia San Sebastián Gipuzkoa Euskadi\nAzkoitia, genero-indarkeriagatik atxilotua bikote-lagunari eraso egin ondoren\nErtzaintzako agenteek 31 urteko gizonezko bat atxilotu zuten atzo, asteartea, Azkoitian, genero-indarkeriaren delitua leporatuta. Dirudienez, gizonezkoak eraso egin zion bikote-lagunari. Erasoa adingabekoa den bien semearen aurrean gertatu zen\nAtzo, asteartea, arratsaldeko hiruak aldera gertatu zen Azkoitiako alde zaharreko etxebizitza batean. Bizilagunek deitu zuten Ertzaintzara higiezineko etxebizitzetako batetik zetozen oihuak entzunda. Bertaratu ziren ertzainek egiaztatu zuten familia barruko eraso bat zela eta bikote-lagunak emakumea jo zuela. Agenteek jakin ahal izan zutenez, bikotea eztabaidan ari zela, gizonezkoak ukabilkada eman zion emakumeari aurpegian, eta aurretik iraindu ere egin zuen, eta guztia adingabeko bien semearen aurrean gertatu zen.\nAgenteek atxilotu egin zuten 31 urteko gizonezkoa, genero-indarkeriaren esparruko lesio-delitu bat leporatuta. Atxilotua gaur, asteazkena, goizean eraman dute guardiako epailearen aurrera.\nredaccion@gipuzkoadigital.com GipuzkoaDigital.com 12 Junio 2019


Osteguna 5, izen-emateko azken eguna ! – Basket Sito\nPublicado el 2 octubre, 2017 9 octubre, 2017 por Basket Sito\nEpea amaitzen ari da, ostegun HAU, urriaren 5A, I.go BASKET SITO SHOOTING CAMP – GUN 8000 kanpusean izen-emateko azken eguna izango da.\nAste eta erdi besterik ez da geratzen Pio Baroja polikiroldegian izango den Shooting Camp-a hasteko. Dena prest dugu zuek guztiok harrituta uzteko, hemendik aurrera Basket Sito-n erabiliko dugun metodologi berri eta teknologiarekin.\nMaterial berritzaile eta zehatzarekin lan egingo dugu jaurtiketaren ikasketa eta garapen ona aurrera eramateko.\nEta, zalantzarik gabe, Shooting Camp-eko izarretako bat, GUN 8000 jaurtitze makina dugu. Errepikapen gehiago, helburuan zentratzea eta askoz ere azkarrago aurrerapausuak ematen lagunduko diguna. Hori bera baieztatu dute larunbat eta igande honetan Pio Baroja polikiroldegira, Ate irekien jaurdunaldietara, bertaratu direnek.\nGogoratu izen-emate galdeketa osatzeaz, eta ez ahaztu ekipazioaren neurria jartzea (taila).\nBertan klikatu eta zuzenean IZEN EMATE GALDEKETAra eramango zaitu.\n¡Aste honetan sorpresak argituko ditugu, lehiaketak…., ADI ibili!\nCategoríasCAMPUS, GUN 8000, I Basket Sito Shooting Camp - GUN 8000, INSCRIPCIÓN, Máquina de Tiro, Noticias, Shoot A Way EtiquetasPlazo de Inscripción\nEntrada anterior:Anterior ¡ Jueves 5, último día para inscribirse !\nSiguiente entradaSiguiente Concursos de Tiros Libres y de Triples


Durangoko azoka | MEEK\n|In Ateraldi pedagogikoak, Kultura\nDurangoko Euskal Liburu eta Disko Azoka Euskal Herriko handiena eta garrantzitsuena da euskalgintzan. Urtero, abenduaren 2tik 6ra iragaiten da. Euskal Herri osoko argitaletxe eta diskoetxeak batzen dira azoka erraldoi honetan. 1965ko azaroaren 4ean lehen edizioa egin zen Mariaren Basilikako arkupean oraindik Francoren diktadura zelarik. 1974an merkatu plazan iragan zen lehen aldikotz, gero eta jende gehiago jiten baitzen.\nPentsatzen dugu Durangoko azoka ideia biziki ona bat dela, zeren eta Euskal Herriko jendeek ikusten ahal baitituzte euskal artisten obrak(liburuak,disak…). Horrez gain, biziki handia da eta ondorioz milaka eta milaka produktu badira.\nGure iduriko ikaragarria zen hainbeste jende ikustea merkatu alimale horretan eta bikaina zen liburu eta diska anitz ikustea, milaka eta milaka ekoizpen ezberdin baitziren.\nEneko, Oihan eta Iban M.


Bi irakurketa klub eskainiko ditu Txani Rodriguezek aurten - Laudio - Aiaraldea.eus\nBi irakurketa klub eskainiko ditu Txani Rodriguezek aurten\nTxabi Alvarado Bañares 2019-09-23 08:00\nTxani Rodriguez idazle laudioarrak bideratuko ditu irakurketa klubak. / Lengua de Trapo\nGaztelerazko eta euskarazko talde bana egongo dira. 19:30ean izango dira saio guztiak, urritik abendura bitartean.\nBi irakurketa klub eskainiko ditu Txani Rodriguzek aurten Laudioko Udal Liburutegian, euskaraz bata eta gazteleraz bestea. Lehena urriaren 7an, azaroaren 4an, azaroaren 25ean eta abenduaren 16an bilduko da. Bigarrena, aldiz, ondorengo egunetan burutuko dute: irailaren 23an, urriaren 21ean, azaroaren 18an eta abenduaren 9an.\nZita guztiak 19:30ean izango dira. Parte hartzea doakoa izango da, baina beharrezkoa izango da aurretik izena ematea, liburutegian bertan.\nKlubaren egitura “nahiko informala” izango dela aurreratu du Rodriguezek. “Nik sarrera txiki bat egingo dut lehenbizi, liburuaren eta idazlearen nondik norakoak azaltzeko. Galderak egingo ditut gero, guztien artean erantzuteko”.\nAriketa “atsegina” izango dela uste du idazle laudioarrak, baina nabarmendu du “irakurketa kritikoa” sustatzeko ere balioko duela.


Mendaroko Udalak Alkorta, Sahatsu eta Belortzakirako baserri bideak berritu ditu, egokitzapenak eta hobekuntzak eginez - Albisteak - Mendaro\nHiru baserri bideetako lanetan 94.000 eurotik gorako inbertsioa egin du Udalak\nUdalak konpromisoa du baserri bideak hobetzeko eta biziberritzeko, bertakoen bizi-kalitatea hobetzeko helburuarekin.\nMendaroko Udala Alkorta, Sahatsu eta Belortzakirako baserri bideak berritzeko lanetan dabil, landa ingurumenaren zaintzarekin hartutako konpromisoari segida emanez. Asko dira landa eremuetan bizi diren herritarrak edo-eta egunerokoan bertatik pasatzen direnak eta Udalak hauen bizi kalitatea hobetu eta bermatu nahi du egindako lanekin: «baserri bideak biziberritzeko eta horien egungo egoera hobetzeko lanak jarri genituen martxan udan. Bertan bizi direnen medarotarren bizi-kalitatea dugu helburu, eta baita ere ingurumenaren zaintza eta egoera ona bermatzea».\nAlkortako bidean, konponketak eta zabalguneak\nAlkortako baserri bidea da Udalak konpondu duen bideetako bat: zoruan behera eginda eta pitzatuta zeuden lekuetan asfaltozko partxeak jarri dira zorua berdintzeko. Era berean, bi pasabide kanadiar kendu dira eta zortzi zabalgune egokitu dira, kotxeak gurutzatzerakoan, nahikoa leku izateko helburuarekin. Alkorta bideko lanak Probisa vias y obras SL enpresak egin ditu eta inbertsioa 37.474,46€ eurokoa izan da.\nSahatsuko bidean, zoladura konponketak eta areken hobekuntza\nSahatsuko baserrirako bidean, Ospas gain futbol zelaia baino lehenago dagoen arrapalan ari dira lanean. Bertan, hautsita zegoen hormigoizko zorua kenduko du Udalak, todouno (harri legarra) bota eta asfaltatu egingo du. Kuneta edo arekak ere hobetuko dira. Obra Excavaciones y obras Diego SL enpresa ari da egiten eta 49.179,97 euroko inbertsioa aurreikusten da.\nBelortzakirako bidean, euri urak jaso eta errekara bideratu\nBelortzakira baserriko bidean ere hobekuntza lanak egin ditu Udalak. Euri urak luiziak eragiten zituen, beraz, hodi batean jaso dira eta Iturrondo baserriko lursailetan zehar Goikola errekara bideratu dira. Lanak Bergaretxe enpresak egin ditu, 7.706 (BEZ kanpo) euroren truke.\nEkimenak, Gipuzkoako Foru Aldundiaren finantzazioa jaso du.


ERIZAINTZAKO IKASLEAK EUSKOSKILLSen\nAtzo Erizaintzako Euskoskills-ak ospatu ziren Getxoko Fadura Lanbide Heziketa Eskolan. Ikastetxeko Erizaintzako ikasle bi joan ziren eta bikain ibili ziren, zilarra lortu zuten. Zorionak bikote!\nAUTOMOZIOKO PASS THRU PROIEKTOA\nAutomozioko irakasleak TKGUNE proiketuaren harira HOLANDAn daude, automozio sektoreko ebazpenetarako mundu mailan liderra den ELECTUDE enpresa eta bertako ikastetxe batzuk bisiatzen.\nEUSKO SKILLS TXAPELKETA\nEusko Skills 2018 txapelketa ospatu zen. Lehiakortasun haundiko txapelketa izan zen eta ikasleak bikain aritu ziren goiz eta arratsaldez. Bukaerarte jo ta ke ibili ondoren, azken puntuaketan MEKA LHII ikastetxeko ikasle Kimetz Alberdi TXAPELDUN eta Andoni Beristainek hirugarren postua lortu zuten automozioko pintura alorrean. ZORIONAK bioi egindako lanagatik!!\nBIZILORE ESKOLARA BISITA\n1HH3ko ikasleek aurreko astean Ludopedagogiako saio trinkoa egin zuten Bizilore Eskola Aktioban duten Abaraxka Aretoan, Azkoitian. Ludopedagogia saioak, jolas eremuak ezagutu eta bizipenak izateko aukera paregabea eskaintzen du. 1. mailako talde honek bizpen hauek izan zituen, jolasean aritu ginen, bide batez talde kohesio ederra lortu zen eta ikasleek beraien arlo ludikoa ere landu zuten.\nAministrazio Kudeaketako eta Administrazio eta Finantzetako ikasleekin Loiuko aireportura joan ginen. Lehenik aireportu barruan dauden suhiltzaileen parkea bisitatu genuen, bertan suhiltzaile batek azalpenak eman zizkigun beraien lan antolamendua nolakoa zen azalduz. Ondoren aireportura bueltatu ginen eta hemen hegaldi bat hartu aurretik egiten diren pausu guztiak ikusi eta azaldu ziguten bertako gidariak. Lehenik panel kontrola, fakturazio mahaiak, segurtasun kontrolak... Gustora egon ziren ikasleak, kontuan izanda ikasle batzuk inoiz hegaldi bat hartu gabe daudela.\nAurrekoa 1 2 3 4 5 6 ... 77 Hurrengoa


Kirolene Eta Kudeaketa - Anboto.org\nDani Maeztu Perez (EH Bildu) 2018-05-12 08:30\nIrakurle hori, lerrook irakurri orduko bukatuta egongo da mendiko kirolekin zerikusia duen film laburren lehiaketa. San Agustinen egin da proiekzio lehiaketa, eguenean eta barikuan, eta ziurrenik, zuetariko gehienek ez duzue jakingo zeinek antolatu duen. Bai, Kirolenek.\nZer den Kirolene? Kirol arloko titulazioetarako eskola ofizial bakarra Araban, Bizkaian eta Gipuzkoan. Gero eta kirol titulazio gehiago eskaintzen duena eta 300 ikasle baino gehiago mugitzen dituena urtero.\nHorregatik, hain zuzen, antolatu dute aipatutako emanaldi eta lehiaketa, euren jarduna ezagutzera emateko, durangarroi erakusteko harribitxi bat daukagula gure herrian bertan. Zerbitzu-herri aurreratua izan beharko luke Durangok eta Kirolene apustu sendoa izan daiteke herriaren etorkizunean.\nEta zer gertatzen da, bada, Kirolenerekin? Udalak, honetan ere, mailarik ematen ez duela. San Inazio auzuneko eraikin zahar batean jarraitzen du institutuak, ostrazismo krudelera kondenatuta. Kirol instalazioak erabiltzeko erraztasunak baino, oztopoak topatzen dituzte... zer izango da hurrengoa? Egiari zor - eskerrak-, San Agustineko emanaldiak eta lehiaketa antolatzeko, udalak ez du oztoporik jarri. Baina, egiari zor ere, gai honetan eta beste askotan benetako aldaketarik eta bultzadarik ez dugu espero udalean dauzkagun kudeatzaile hauekin. Herritarrak helburu? Ja! Kudeaketa balute, behintzat, helburu...